
הכנסת התשע-עשרה
נוסח לא מתוקן

מושב שני
<פרוטוקול מס' 247>
מישיבת ועדת הפנים והגנת הסביבה
יום שלישי, ב' באדר ב התשע"ד (04 במרץ 2014), שעה 11:00
<סדר היום:>
<המשך הצעת חוק התכנון והבנייה (תיקון מס' 102), התשע"ג-2013 דיון בהסתייגויות>
נכחו:

<חברי הוועדה:> 
מירי רגב – היו"ר
דוד אזולאי – מ"מ היו"ר
ישראל אייכלר

תמר זנדברג

חמד עמאר

דוד צור

נחמן שי
יעקב אשר

דב חנין

איציק שמולי
<מוזמנים:> 
	קארין טלמור
	–
	מינהל תכנון, משרד הפנים

	עו"ד בני ארביב
	–
	לשכה משפטית, משרד הפנים

	דורית הוכנר
	–
	מנהלת תחום בכיר תכנון פיסי, משרד התשתיות הלאומיות, האנרגיה והמים

	גרגורי רודשטיין
	–
	מהנדס ארצי, משרד הבריאות

	רפ"ק סיגלית יאמין
	–
	מינהלת תיאום פעולות אכיפה, המשרד לביטחון פנים

	עו"ד כרמית יוליס
	–
	משרד המשפטים

	אריק ליבוביץ
	–
	מנהל תחום תכנון ובנייה, משרד הכלכלה

	עו"ד טובי הארט
	–
	יועץ משפטי, הפרקליטות הצבאית, משרד הביטחון

	יעקב לאנין
	–
	ראש תחום תכנון, אגף התכנון, משרד הביטחון

	חמוטל עבודי
	–
	אגף תכנון, משרד הביטחון

	עו"ד נתי מאיר
	–
	יועץ משפטי, מרכז השלטון המקומי ופורום ה-15

	אורלי קרקו
	–
	סגנית מנהל אגף תכנון סטטוטורי ומקרקעין, חברת נתיבי ישראל

	עו"ד אבינועם וינשטיין
	–
	הלשכה המשפטית, רשות מקרקעי ישראל

	חומי נובנשטרן
	–
	סמנכ"לית המועצה לשימור אתרים

	עינב חשאי
	–
	מנהל תחום רגולציה וקשרי ממשל, חברת החשמל

	בועז רדי
	–
	חברת החשמל

	עו"ד שרון מונטיפיורי גולן
	–
	המחלקה המשפטית, חברת מקורות

	עו"ד טלי ענבר גולן
	–
	יועצת משפטית, רכבת ישראל

	ניר אנגרט
	–
	מנהל אגף שטחים פתוחים, רשות הטבע והגנים הלאומיים

	עו"ד משה פולאקביץ
	–
	חברת כביש חוצה ישראל

	שלמה קרסנר
	–
	סמנכ"ל הנדסה, חברת נתיבי הגז הטבעי לישראל

	עו"ד הדס ברוה
	–
	יועצת משפטית, הסתדרות ההנדסאים

	עו"ד הילה שבתאי
	–
	יועצת משפטית, לשכת שמאי המקרקעין

	טלי גונן
	–
	ב"כ וומ ישראל

	שאול אדם
	–
	יועץ לוועדה

	רחל כהן
	–
	לוביסטית, מייצגת את המועצה לשימור אתרים

	עו"ד יעל גויסקי
	–
	לוביסטית, יועצת חקיקה, מייצגת את המועצה לשימור אתרים

	עדי אביטן
	–
	לוביסט, חב' "גורן עמיר", מייצג את רכבת ישראל

	עו"ד יהל עמית
	–
	לוביסט חב' "פוליסי", מייצג את התאחדות בוני הארץ


<ייעוץ משפטי: >
תומר רוזנר
רוני טיסל
<מנהלת הוועדה:>
יפה שפירא

<רישום פרלמנטרי:>
אהובה שרון – חבר המתרגמים
<המשך הצעת חוק התכנון והבנייה (תיקון מס' 102), התשע"ג-2013 דיון בהסתייגויות>
<היו"ר דוד אזולאי:>
בוקר טוב. אני פותח את דיוני ועדת הפנים והגנת הסביבה בהצעת חוק התכנון והבנייה (תיקון מס' 102), התשע"ג-2013. אנחנו ממשיכים היום לדון בהסתייגויות ואני מודיע מראש שלא יהיו הצבעות שאני מניח שיהיו לפני ההצבעה על החוק.
ראשון הדוברים, חבר הכנסת אורי מקלב.

אני רוצה להתנצל בשם היושבת ראש שהודיעה שתאחר קצת ועד אז אני ממלא מקום. אל תדאגו, אין שינויים בקואליציה ואנחנו עדיין באופוזיציה.

<אורי מקלב:>
תודה רבה אדוני היושב ראש, כל כך הרבה אנשים מכירים בתרומה שלך עת אתה יושב בראש ועדת הפנים. זה לגמרי טבעי עבורם שאתה ממלא את מקום יושבת הראש.

<היו"ר דוד אזולאי:>
לכן אמרתי, כדי שלא יהיו אי הבנות בעניין הזה.

<אורי מקלב:>
לא הרבה אנשים יודעים על השינויים ולא מבדילים ביניהם, במיוחד כשאתה מנהל את הישיבה בצורה טובה עם הרבה ניסיון.

<היו"ר דוד אזולאי:>
אני מודה לך.

<אורי מקלב:>
אתה ודאי מכיר את החוק הזה מאחר ואתה ישבת בראש הוועדה בחלק ניכר מהישיבות שדנו בחוק הרפורמה לבנייה בקדנציה הקודמת. החוק הזה, להבנתי – תומר היה בחוץ לארץ באותה שנה – הוא מיני מחוק הרפורמה לתכנון ובנייה. דברים שהיו שם מוכנסים כאן אבל לא כל החוק. לכן אין לי ספק במקצועיות שלך בנושא הזה.

אדוני היושב ראש, צוות הוועדה והאורחים. אני אומר קודם כל בשקיפות שההסתייגויות האלה, לא אני יצרתי אותן אלא אני בסך הכול מייצג הסתייגויות שהגיעו לידי ואני מזדהה אתן. לכן מצאתי לנכון להגיש אותן. מי שעומד מאחורי הסתייגויות אלה, זה מוטי שהשתתף בכל הישיבות. זה לא מדבר על נושאי הנדסאים או לא, אלא מדובר על הסתייגויות מקצועיות בעיני רוחו. אני מאוד מעריך אנשים שיש להם מעורבות ציבורית גדולה שבאים לכאן על חשבון זמנם הלא חופשי ומשקיעים מאחר שהם רוצים לשפר ולייעל דברים.

ההסתייגות הראשונה היא בנושא ההגדרות. אנחנו מדברים על הנושא שנקרא מדגמית. אנחנו רוצים שתהיה בקרת תוכן ובקרת ביצוע, אבל אי אפשר לתפוס את החבל רק בצד אחד, דהיינו, לומר שאנחנו עושים את הבקרה באופן מדגמי כאשר המטרה שלך היא ביקורת הרבה יותר על תכניות שמוגשות. המדגמי הזה נותן פתח מאוד רחב לברוח מכל האחריות. מי קובע איך יהיה המדגמי ומהו המדגמי? כתוב שהשר יקבע. אם אתה אומר יבדוק, הוא יבדוק, אבל כשאתה שם הגדרה ממעטת ואתה כותב באופן מדגמי, זה יכול לרוקן מתוכן את כל מה שאנחנו רוצים להגיע בבקרה, במיוחד כאשר זה נעשה בעקבות ועדת טייבה.

הנושא השני הוא הגדרות הוועדות. אם אני קורא נכון, לפי החוק החדש יהיו שלוש ועדות, חוץ מהוועדה המחוזית. תהיה ועדה מקומית, ועדה מקומית עצמאית וועדה מקומית עצמאית מיוחדת. מה הולך, כמה הולך ואיך הולך לכל ועדה, אני לא ראיתי ואני חושב שצריך להגדיר זאת. צריך להגדיר ולקבוע למשל שמעל חמישים יחידות דיור, מתחת לחמישים יחידות דיור - זאת ההצעה שלנו בעניין הזה – כדי שיקבעו את המדרג. אם נאמר רק דברים של חידוש ופינוי, זאת הגדרה רחבה מדי כי יכול להיות שחידוש ופינוי-בינוי יכול להיות בשטח קטן ויכול להיות בשטח גדול, יכול להיות שהפינוי-בינוי יעשה מהפכה והרחבה של כל התכניות וצריכים כאן מבט יותר רחב. יש פינוי-בינוי שיכול להיות בוועדה המחוזית. זה שפעם היו שם כמה מבנים, זה עדיין לא מאפשר היום תכנון בדרך מהירה ולא רחבה יותר שנותנת את כל האימפוטים ואת כל המבט המקצועי. אני מבין שההסתייגות הזאת הובנה ואם יש צורך, אני מוכן להרחיב בה.

ההסתייגות הבאה היא לסעיף 8. במקום הנדסאי יבוא הנדסאי בתחום אדריכלות ההנדסה. יש הרבה הנדסאים וצריך להגדיר. לדעתי זה משהו טכני.

<תומר רוזנר:>
זה מוגדר. זה מוגדר בהגדרה של הנדסאי. מי הוא הנדסאי, סעיף ההגדרות מגדיר.

<אורי מקלב:>
בסעיף ההגדרות כתוב הנדסאי?

<תומר רוזנר:>
של בניין. כן. אתה מוותר על ההסתייגות הזאת?

<אורי מקלב:>
כן.

הסתייגות לסעיף 12. 

<היו"ר דוד אזולאי:>
יש כאן כמה סעיפים לפני סעיף 12. למשל סעיף 8.

<אורי מקלב:>
עכשיו דיברתי עליו. אני מוריד אותו.

<היו"ר דוד אזולאי:>
אתה עובר לסעיף 12.

<אורי מקלב:>
כן. אנחנו אומרים שאם אנחנו מגדירים ואומרים שיש כמה סוגי ועדות ואנחנו לא עושים שינוי גם בחברי הוועדות, מה הועילו חכמים בתקנתם? אם אותם חברים בכל שלושת הוועדות, חלק מהסיבות לצוואר הבקבוק והזמן הארוך זה מאחר ויש עומס על הוועדות השונות. זה שאתה עכשיו מפצל אותן לשלוש ועדות, זה עדיין לא מקל על הייעול ועל אופן תפקוד הוועדה. אנחנו נחוקק חוק חדש ואותם חברים יהיו חברים בכל שלושת הוועדות. יש כאן את מגבלת הזמן והליך הדיונים שלהם שייפגעו. אנחנו חושבים שכדאי לשנות בהרכב החברים, כך שיהיו כאלה שיהיו חברים בוועדה הזאת וכאלה שחברים בוועדה אחרת.

הסתייגות לסעיף 14. אנחנו רוצים להחיל את זה גם על מכוני הבקרה, גם בהגדרה שמדברת על יחידת הבקרה של משרד הפנים. אנחנו רוצים להסמיך אותם לכל התפקידים השונים.

הסתייגות לסעיף 21. אחרי שנשלחו הודעות בדואר. אנחנו חושבים שהודעות בדואר או בדרך מקוונת, עדיין לא אומר שהדואר מגיע ליעדו. כאנשי ציבור נתקלנו הרבה פעמים בתלונות על כך שאנשים לא קיבלו את ההודעות. מכיוון שאנחנו יודעים שהיום אנחנו רוצים הרבה תכניות ולתת הרבה סמכות לוועדות האלה שדנות בדברים להם יש השלכה מהותית מאוד על זכות הקניין, על השלכות תכנוניות שיש על כל אחד שנמצא סמוך או שרואה את עצמו נפגע מתכניות מסוימות, אנחנו רוצים לכן להרחיב את זה כך שזה יהיה בדואר מהיר או באישור מסירה. 
אני רוצה כאן את תשומת הלב של הייעוץ המשפטי. בחלק מהסעיפים נאמר שאחרי שלושה ימים זה נחשב כאילו הוא קיבל את זה. אני רואה את התאריכים שאני מקבל דואר כאן בכנסת ישראל ורואה שמזמן שהמכתב נשלח עד שהוא מגיע אלי עוברים הרבה יותר משלושה ימים ויש גם מכתבים שבכלל לא מקבלים אותם. זאת השלכה דרמטית על אותו אחד שאנחנו חושבים שהוא יכול להיות בעל עניין בתכנית ואנחנו שולחים לו הודעה בדואר. זה לא מספיק לשלוח הודעה בדואר.

<היו"ר דוד אזולאי:>
אתה מציע שבנוסף לכתוב דואר מהיר עם אישור מסירה.

<קארין טלמור:>
או דואר רשום.

<היו"ר דוד אזולאי:>
לא. דואר רשום לבד לא מספיק. חבר הכנסת מקלב מדבר על דואר רשום עם אישור מסירה.

<אורי מקלב:>
אישור מסירה.

<היו"ר דוד אזולאי:>
אני מבקש שהנושא הזה ייבדק על ידכם.

הערה אחת לחבר הכנסת אייכלר. יש כאן רשימת דוברים מגישי הסתייגויות. ראשון הדוברים הוא חבר הכנסת אורי מקלב ואחר כך ידבר חבר הכנסת חמד עמאר.

<אורי מקלב:>
לרב אייכלר יש רק הסתייגות אחת ואין לי בעיה שיציג אותה עכשיו. אם היושב ראש יאפשר לך, לי אין בעיה מה גם שאנחנו מסיעה אחת.

<בני ארביב:>
סעיף 48(א) מדבר על מסירה. מי שאינו חבר מוסד תכנון, צריך לשלוח לו בדואר רשום. זה כתוב בחוק. אני מתייחס רק ל-(א).

<היו"ר דוד אזולאי:>
אני מבקש לתת לנו תשובה בנושא הזה עד הערב. 

ברשותך, חבר הכנסת אורי מקלב, אני יכול לעשות הפסקה דקה אחת כדי לאפשר לחבר הכנסת ישראל אייכלר מסיעתך להציג את ההסתייגות שלו?

<אורי מקלב:>
בוודאי.

<היו"ר דוד אזולאי:>
עם הצגת ההסתייגות, תעביר אותה לצוות המשפטי.

<ישראל אייכלר:>
כן. אני רוצה להגיש הסתייגות לסעיף 157ב(א) לחוק העיקרי, שזה סעיף 46 להצעת החוק. במקום המלים "רשות הרישוי המקומית", יירשם "רשות הרישוי שנתנה את ההיתר". לעניין ההרשאה, מתכנן המחוז. אותו דבר אני רוצה ביחס לסעיף 157ב(ב).

זאת ההסתייגות שאני מבקש להגיש.

<תומר רוזנר:>
לא הבנתי את החלק השני.

<ישראל אייכלר:>
כנ"ל ביחס לסעיף 157ב(ב).

<תומר רוזנר:>
אמרת באותו סעיף שני דברים. אמרת שאתה רוצה רשות הרישוי שנתנה את ההיתר. מה החלק השני?

<ישראל אייכלר:>
לעניין ההרשאה, מתכנן המחוז. נוצר מצב שאי אפשר להתחיל לעשות משהו לפני שאין את ההיתר הזה.

<היו"ר דוד אזולאי:>
תעביר את ההסתייגות בכתב לצוות המשפטי. תשתדל לעשות זאת עוד היום. תודה רבה.

<ישראל אייכלר:>
אני מודה לכם.

<אורי מקלב:>
אני חוזר להסתייגויות הקודמות שלי, לסעיף 21. ועדה מייעצת. לא מדובר שם גם על האזרחים?

<תומר רוזנר:>
יש שם התייחסות. בהחלט כן. לאזרחים, זה בדואר.

<אורי מקלב:>
אני מדבר על האזרחים. אני רוצה את ההסתייגות שלי לגבי האזרחים.

<תומר רוזנר:>
הבנתי. הם צודקים. זה סעיף קטן (א). יש סעיף שמתייחס לאזרחים.

<אורי מקלב:>
סעיף (ב) הוא לחברי הוועדה.

<תומר רוזנר:>
נכון.

<אורי מקלב:>
לחברי ועדה יש דואר מקוון ואני לא הולך על זה.

<היו"ר דוד אזולאי:>
חבר הכנסת מקלב, כתוב כאן: רשום או דואר מהיר עם אישור מסירה.

<אורי מקלב:>
אני מוכן למחוק את הרשום.

<היו"ר דוד אזולאי:>
לא הייתי מציע לך למחוק את הרשום. אני מציע רשום עם אישור מסירה ותמחק את המהיר.

<אורי מקלב:>
מהיר נראה לי יותר טוב אבל אישור מסירה.

<היו"ר דוד אזולאי:>
רשום עם אישור מסירה.

<אורי מקלב:>
יש רשום ויש אישור מסירה.

אני רוצה לומר לחבריי שנמצאים כאן שלא יהיה מישהו שיחשוב שזה שאנחנו מגישים הסתייגויות נפרדות זה לא בגלל שיש מצב יחסים חס וחלילה אלא בגלל שיש אצלנו פלורליזם שאולי לא קיים במפלגות אחרות. חבר הכנסת יעקב אשר הגיש את ההסתייגויות שלו מתוך ראייה של השלטון המקומי ומתוך ההשקפה שלו בעניין. לחבר הכנסת גפני יש נושא אותו אני מייצג בעניין הזה וזה ברוח החברה להגנת הטבע מאחר והוא חבר כנסת ירוק מאוד, עם חשיבה ירוקה והוא אפילו מצטיין בזה.

<היו"ר דוד אזולאי:>
הרב אייכלר, לפני שאדוני הולך, הצוות המשפטי מבקש איזושהי הבהרה ואני מבקש שהנושא הזה ייבדק.

<תומר רוזנר:>
ההערה של הרב אייכלר היא בהחלט הערה חשובה שצריך לבדוק אותה. אני מבקש שמשרד הפנים יבדוק את הנושא ויתכן שנצטרך לקבל את ההערה הזאת שלא תהיה בצורת הסתייגות אלא כמשהו שיהיה בתוך ההצעה הסופית.

<ישראל אייכלר:>
אני ממש מודה לך. אני אעביר לך עוד מעט את הנוסח.

<היו"ר דוד אזולאי:>
אם זה יאושר, אתה לא צריך הסתייגות. 

<תומר רוזנר:>
תעביר. בכל מקרה, יכול להיות שזה יהיה בשינוי מסוים כי אתה דיברת בנושא של הרשאה שזה יהיה מתכנן המחוז, אבל לעתים ההרשאה ניתנת על ידי גורם אחר. אתה מדבר על הגורם שנתן את ההרשאה ולאו דווקא מתכנן המחוז כי זה יכול להיות גם גורם אחר שנותן את ההרשאה.

<אורי מקלב:>
אני חושב שהיה כדאי שהוועדה תעמוד על התיקון הזה מכיוון שכפי שאמרו לי – לא הייתי בקי בזה – בהגדרה מה נקרא הודעה מקוונת, זה יום אחד של עסקים, מה זה נקרא הגדרה בדואר, שלושה ימים. אחרי שלושה ימים ששלחו בדואר, אנחנו רואים כאילו הדואר התקבל. גם אם לא מקבלים את ההערה שזה אישור מסירה, שלושה ימים, זה זמן קצר מדי ומה לעשות שהדואר לא עובד בקצב הזה, דבר לו אנחנו עדים יום יום. 

<תומר רוזנר:>
חבר הכנסת מקלב, ברשותך, אני מבקש לחזור אחורה להסתייגויות שלך לסעיפים 12 ו-14. סליחה שלא אמרתי את זה קודם. גם לפי ההסבר שנתת וגם לפי מה שכתוב, אני ממש לא מבין מה אתה רוצה שתהיה ההסתייגות.

<אורי מקלב:>
אנחנו חושבים שצריך לתת הגדרה, להגדיר מדרג  במה כל ועדה דנה. 

<תומר רוזנר:>
את זה הבנתי. בהגדרות הבנתי. אני מתייחס להסתייגות שלך לסעיף 12 ו-14.

<אורי מקלב:>
זה 12. גם נימקתי את זה. אנחנו דיברנו על הגדרת מדרג. ההסתייגות האחרת באה להגיד שבעצם קבענו שלושה סוגים של ועדות ואותם אנשים יהיו חברים בוועדות אלה. 

<תומר רוזנר:>
אלה ועדות נפרדות.

<אורי מקלב:>
בהגדרתן. 

<תומר רוזנר:>
זה לא שיש באותו מקום שתיים או שלוש ועדות.

<אורי מקלב:>
למה לא? יכולות להיות באותו מקום. באותה עיר.

<תומר רוזנר:>
לא. רק אחת. בכל עיר יש רק אחת.

<קארין טלמור:>
או שהיא מהסוג הזה או שהיא מהסוג השני.

<תומר רוזנר:>
בכל עיר יש רק ועדה מסוג אחד. היא יכולה להיות מסוג אחד, מסוג שתיים או מסוג שלוש, אבל בכל עיר יש ועדה אחת.

<אורי מקלב:>
אותם יועצים מקצועיים, כהגדרתכם אלה שהם בעלי דעה מייעצת, הם יכולים להיות חברים רק בוועדה אחת?

<תומר רוזנר:>
לא. אם הוועדה היא פחות פעילה ושר הפנים יראה שאפשר למנות אותו אדם לשתי ועדות, הוא יכול.

<קארין טלמור:>
בשתי רשויות שונות.

<אורי מקלב:>
בסדר. נעבור הלאה?

<תומר רוזנר:>
לא, עוד לא הבנתי את ההסתייגות.

<אורי מקלב:>
תקבל את ההסתייגות הזאת.

<תומר רוזנר:>
לא הבנתי אותה.

<יעקב אשר:>
אני אנסה להסביר אותה. אני חושב שיש כאן נקודה נכונה.

<תומר רוזנר:>
אני אסביר למה אני לא מבין מה שאתה מציע. בסעיף 12 מתייחסים לשלילת סמכויות של ועדה מקומית והעברתה לוועדה המחוזית. אתה מדבר על הסעיף הזה ואומר העברת סמכויות מוועדה לוועדה שזה סעיף שהוא לא רלוונטי לעניין הזה. אני פשוט לא מבין מה ההסתייגות שלך.

<אורי מקלב:>
מה הסעיף הרלוונטי?

<תומר רוזנר:>
אני לא יודע למה אתה מתכוון, סליחה שאני אומר.

<יעקב אשר:>
אני מבין שהכוונה כאן היא שלא יהיה מצב שבו יהיו אותם אנשים במספר ועדות שונות למרות שהן לא באותו עיר. 

<קריאה:>
אם זאת אותה ועדה, אין בעיה.

<יעקב אשר:>
אבל זאת לא אותה ועדה.

<קריאה:>
יש ועדה מקומית, ועדה מקומית עצמאית וגם מקומית עצמאית מיוחדת.

<תומר רוזנר:>
נכון. בכל עיר יש אחת.

<יעקב אשר:>
אולי לא התכוונו לזה, אבל ועדה מייעצת, יכול להיות שצריך טיפה מרחב ואולי זה גם יביא לתעסוקה במדינת ישראל. בסופו של דבר שלא יהיו אנשים שבעצם מחזיקים מועצה ארצית מייעצת. אולי זאת הייתה הכוונה וניסיתי לפרשן אותה.

<תומר רוזנר:>
אפשר להציע הסתייגות שאומרת מה שאמר חבר הכנסת אשר וההסתייגות היא בסעיף 8 ולומר שם שלא ימונה נציג בעל דעה מייעצת ביותר מוועדה אחת?

<יעקב אשר:>
אחת או שתיים.

<תומר רוזנר:>
מה שתחליטו.

<היו"ר דוד אזולאי:>
באותו מקום?

<יעקב אשר:>
לא. בכלל.

<היו"ר דוד אזולאי:>
אבל אם הוא יהיה במחוז אחר? 

<יעקב אשר:>
אל תשכח שצריך גם לבדוק אם אין לו ניגודי אינטרסים ודברים כאלה. ברגע שאתה שם אותו בכמה מקומות, איך שלא יהיה יהיו לו ניגודי אינטרסים אם הוא בעל מקצוע בתחום הזה.

<היו"ר דוד אזולאי:>
אדוני אומר שהוא יכול להיות רק בוועדה אחת בלבד.

<יעקב אשר:>
אחת או שתיים.

<היו"ר דוד אזולאי:>
ועדה אחת. למה שיהיה בשתיים?

<שאול אדם:>
אתה לוקח אדם שהוא לא אדריכל ואתה נותן לו ועדה אחת וזה עיסוקו כיועץ. הוא לא אדריכל והוא לא מהנדס אלא הוא יועץ ששר הפנים החליט למנות אותו.

<יעקב אשר:>
אני מסכים לשתיים. הוא כן אדריכל או מהנדס.

<שאול אדם:>
לא, הוא לא חייב להיות.

<תומר רוזנר:>
חייב להיות.

<יעקב אשר:>
אני חושש שיהיה מצב בו יהיו שלושה-ארבעה אדריכלים או מהנדסים בארץ שיחזיקו את חצי מדינת ישראל במידה מסוימת. 

<היו"ר דוד אזולאי:>
ולכן, למה צריך שתי ועדות? אחת.

<יעקב אשר:>
אני אומר אחת או שתיים אבל לא יותר. עד שתיים.

<תומר רוזנר:>
בואו נשמע את משרד הפנים. תסבירו למה כן ולמה לא.

<בני ארביב:>
הוא מדבר על סעיף 18.

<תומר רוזנר:>
הוא מדבר על סעיף 18 והוא מבקש להוסיף הערה שלא ימונה נציג בעל דעה מייעצת ליותר מוועדה אחת או שתיים.

<קארין טלמור:>
אני חושבת שצריך להשאיר את זה לשיקול דעת. 

<יעקב אשר:>
אותו יועץ הוא לא פקיד ממשלתי אלא הוא בעצם אאוט-סיידר.

<היו"ר דוד אזולאי:>
אומר חבר הכנסת אשר שאותו יועץ יהיה חבר בארבע ועדות.

<בני ארביב:>
כיוון שזה מינוי שר, כל העניין של ניגוד עניינים נבדק.

<היו"ר דוד אזולאי:>
עזוב ניגוד עניינים. אני כרגע לא מדבר על ניגוד עניינים. הוא עבר את הבקרה ואין לו ניגוד עניינים. אני מדבר על מצב שהוא נמצא בארבע ועדות וכך הוא מחזיק שליטה.

<בני ארביב:>
כן, אבל לפעמים זה מוצדק.

<היו"ר דוד אזולאי:>
אני לא יודע אם זה מוצדק.

<קארין טלמור:>
אם פעילות הוועדה באמת לא מצדיקה חצי יועץ, למה בעצם לא לאפשר לחלוק אותו עם ועדה אחרת?

<היו"ר דוד אזולאי:>
אם הוא בחצי משרה באותה ועדה, אפשר להוסיף לו עוד חצי משרה בוועדה נוספת, אבל אם הוא במשרה מלאה, למה צריך לתת לו עוד ועדה?

<קארין טלמור:>
מן הסתם הוא לא ימונה אלא ימונה מישהו אחר. לא נראה לי שזה נכון בחוק לקזז.

<יעקב אשר:>
אגב, לא אוסרים על אותו אדריכל או מהנדס להמשיך לעבוד בעבודות פרטיות.

<תומר רוזנר:>
אם יש ניגוד עניינים, יאסרו עליו.

<יעקב אשר:>
אלה אנשים שיש להם משרדים מספיק גדולים ואנחנו גם רוצים שהם יוכלו להתפרנס הלאה בעניינים שלו. שיהיה חבר בוועדה אחת.

<בני ארביב:>
בואו נבחין. אנחנו מדברים על מצב שאין ניגוד עניינים. ברור שניגוד עניינים נבדוק.

<היו"ר דוד אזולאי:>
זה לא שייך לניגוד עניינים.

<יעקב אשר:>
למה לא לפזר את זה יותר? למה להשאיר את כל הביצים אצל שלושה-ארבעה אנשים בכל הארץ?

<בני ארביב:>
כי יש קושי למצוא את הנציגים שאין להם ניגוד עניינים. בגלל שיש קושי והמספר שלהם הוא כנראה מוגבל, הנציגים האלה הם מאוד חשובים.

<יעקב אשר:>
אני אגיד לך בדיוק הפוך. אם אתה תמצא מישהו שאין לו קושי, שהוא בחמישה-שישה מקומות בו זמנית ואין לו ניגוד עניינים – או שהוא לא שווה כלום, הוא למד אדריכלות בקייב אולי לפני שכבשו את העיר קרים או באיזשהו מקום אחר. אני אומר בדיוק הפוך. אני רוצה מישהו שהוא טוב, שהוא עובד הרבה אבל אם אתה שם אותו במקום מסוים בארץ שם הוא לא עובד, אתה יודע שאין לך ניגוד עניינים. תשקלו את זה. אלה הערות בונות. תומר, תן לי קרדיט.

<תומר רוזנר:>
בהחלט. זה מתוך הניסיון הרב שיש לאדוני.

<היו"ר דוד אזולאי:>
צודק.

<קארין טלמור:>
עדיין זה נושא שצריך להישאר בסמכות השר ולא להיקבע בחוק ובטח לא בחקיקה ראשית.

<היו"ר דוד אזולאי:>
את מתכוונת לכך שהשר יכול למנות אותו לכמה ועדות?

<בני ארביב:>
אם היקף המשרה מצדיק ואין לו ניגוד עניינים, אנחנו לא חושבים שנכון להגביל את זה בחקיקה.

<היו"ר דוד אזולאי:>
אני חושב שצריך להגביל את זה. אתם אומרים שהוא יכול להיות חבר בארבע-חמש ועדות.

<יעקב אשר:>
בתל אביב, חיפה ובירושלים וכך הוא שולט בשלושת-רבעי מדינת ישראל.

<היו"ר דוד אזולאי:>
אני מציע שנגיש הסתייגות בנושא הזה.

<תומר רוזנר:>
הם יבדקו את זה.

<היו"ר דוד אזולאי:>
הנושא הזה ייבדק. אני גם מצטרף להסתייגות הזאת.

<אורי מקלב:>
לסעיף 8.

<תומר רוזנר:>
כן. אדוני מבקש להגביל לכמה ועדות?

<יעקב אשר:>
עד שתיים.

<בני ארביב:>
זה רק לנושא הספציפי הזה של שני נציגים בעלי דעה מייעצת ולא לפקידי ממשלה.

<יעקב אשר:>
כן. מי שהוא פקיד ממשלתי יכול להיות בכל הארץ. הוא אורגן של המדינה. כאן מדובר באאוט-סורסינג.

<בני ארביב:>
הוא מדבר על 3(א) ולא על 3 הקיים.

<קארין טלמור:>
רק על אלה שנוספו. על החדשים.

<אורי מקלב:>
אדוני היושב ראש, יש כאן בקשה של חברנו חמד עמאר שיש לו הסתייגות אחת והוא באמצע ישיבת ועדת הכספים. 

<חמד עמאר:>
יש לי שתי הסתייגויות שכבר הוצגו.
<היו"ר דוד אזולאי:>
הרב אורי מקלב, אתה לארז' ומי אני שאסרב לך? בסדר. 

<חמד עמאר:>
אני אציג שתי הסתייגויות כאשר האחת היא לגבי קווי חשמל. אני חושב שחבר הכנסת זבולון קלפה הציג אותה. לגבי הטמנת קווי חשמל, צריך היתר מיוחד. לא מזמן, לפני כחודש ימים, קיימתי דיון מיוחד בוועדת הכלכלה בנושא הזה של הטמנת קווי חשמל בישובים הדרוזים כי באמת אנחנו סובלים קשות מהנושא של קווי החשמל שחוצים חלקות אדמה. שם קבעו את קווי החשמל לפני ארבעים-חמישים שנים ושמו אותם היכן שהחליטו לשים אותם. לא היו תכניות מתאר, לא היה תכנון ולכן חצו חלקות אדמה ואנשים היום לא יכולים לבנות עליהן כשיש מחסור בחלקות אדמה. אנחנו מבקשים להטמין אותם וכאן באים ואומרים שאם רוצים להטמין, צריך להוציא היתרים מיוחדים ומחריגים את חברת חשמל שצריכה להוציא את ההיתרים.

אני מבקש להשאיר את החוק כפי שהיה ולאפשר את הטמנת קווי החשמל. 

ההסתייגות השנייה הוצגה על ידי חבר הכנסת אייכלר ואני מצטרף אליה.

<היו"ר דוד אזולאי:>
תודה רבה לך. אנחנו חוזרים לסדר היום. חבר הכנסת יעקב אשר, מה שביקשת לגבי הגבלה של מהנדס מקצועי.

<תומר רוזנר:>
נציג בעל דעה מייעצת.

<היו"ר דוד אזולאי:>
אתה מגיש את זה כהסתייגות?

<יעקב אשר:>
אם צריך אני אגיש את זה כהסתייגות.

<היו"ר דוד אזולאי:>
אני חושב שכדאי להגיש את זה כהסתייגות. אני מציע שנגיש את זה כהסתייגות.

<תומר רוזנר:>
אנחנו רושמים אותה.

<רוני טיסל:>
או שזאת תהיה הסתייגות של חבר הכנסת מקלב.

<אורי מקלב:>
ביחד. 

<היו"ר דוד אזולאי:>
בבקשה צרף גם אותי להסתייגות הזאת. אני חושב שהיא הסתייגות חשובה. תודה.

<בני ארביב:>
אני רוצה להוסיף בעניין הזה דבר אחד. הנציגים האלה הם תנאי להסמכה. זאת אומרת, בהמשך החוק מופיע שזה תנאי להסמכה. אם יהיה מחסור בנציגים האלה בגלל התיקון הזה, לא נוכל להסמיך.

<יעקב אשר:>
לא צריך להיות מחסור.

<בני ארביב:>
אני רק מציין זאת.

<תומר רוזנר:>
חבר הכנסת מקלב, אנחנו חוזרים להסתייגות בסעיף 12. סליחה שאני אומר, אבל אני מתקשה להבין אותה.

<אורי מקלב:>
יעקב אשר הסביר את ההסתייגות.

<תומר רוזנר:>
לא. סעיף 12, העברות בין ועדה לוועדה.

<אורי מקלב:>
אנחנו מבטלים את זה. 

<תומר רוזנר:>
אתה מוותר על ההסתייגות.

<אורי מקלב:>
כן.

<תומר רוזנר:>
עכשיו אנחנו עוברים לסעיף 14. 

<רוני טיסל:>
כאן אתה מדבר על הנציגים, על כך שאתה רוצה שתהיה חלוקת תפקידים לאנשים שונים.

<תומר רוזנר:>
לזה התכוונת? 

<אורי מקלב:>
לסעיף 8.

<תומר רוזנר:>
את סעיף 21 הסברת ועכשיו אתה יכול לעבור לסעיף 25.

<אורי מקלב:>
זה מתבטל כי אם אין לנו את הדבר הזה, גם סעיף 25.

<רוני טיסל:>
גם ההסתייגות לסעיף 1, הגדרות שונות? 

<תומר רוזנר:>
הגדרות של הוועדה המקומית.

<אורי מקלב:>
לא. מה זה מדגמית?

<תומר רוזנר:>
מדגמית זה סיפור אחר וכאן אתה לא חוזר בך.

<אורי מקלב:>
לא.

<תומר רוזנר:>
בהמשך יש לך התייחסות לוועדות המקומיות השונות.

<רוני טיסל:>
הסתייגות לסעף 1, אתה אומר בסמכות הוועדה המקומית רוצים להגדיל את זה לפי יחידות דיור.

<תומר רוזנר:>
זה נשאר?

<אורי מקלב:>
זה לא נשאר. 

<תומר רוזנר:>
אנחנו מבטלים את זה.

<אורי מקלב:>
הסתייגות לסעיף 26 שיכול להיות שהיא מתייתרת. הנציגים בעלי דעה מייעצת יהיו גם בוועדה המקומית?

<תומר רוזנר:>
רק בוועדה המקומית.

<אורי מקלב:>
גם בוועדה מקומית רגילה?

<תומר רוזנר:>
כן. בכל הוועדות.

<אורי מקלב:>
בכל הוועדות המקומיות. ועדה מקומית רגילה, אנחנו מסתייגים כי אנחנו חושבים שהיא מיותרת.

<תומר רוזנר:>
שלא צריך.

<אורי מקלב:>
לא צריך.

<רוני טיסל:>
לא צריך נציגים בעלי דעה מייעצת.

<אורי מקלב:>
לא. אני חושב שהם יוסיפו קושי לוועדה. אנחנו גורעים מהסמכויות של חברי הוועדה המקומית ואנחנו מסבכים.

<תומר רוזנר:>
ההסתייגות הזאת תהפוך גם לסעיף 18.

<אורי מקלב:>
אין בעיה. המיקום לרשותכם. מבחינתי אין לזה משמעות. אני לא צריך להרחיב את ההסבר למה אנחנו חושבים שבוועדה מקומית לא צריכים את בעלי הדעה המייעצת.

הסתייגות לסעיף 27. אנחנו מבקשים דירה שאינה עולה על 140 מטרים. למה נקבנו במספר 140 מטרים? כי 140 מטרים זה סך כל המטרים שמאפשרים להגדיר את הדירה כהרחבת דיור.

<יעקב אשר:>
גם לגבי היטל השבחה נקבע 140 מטרים.

<אורי מקלב:>
זה עלה. אני חושב שפעם זה היה 120 מטרים.

<תומר רוזנר:>
נכון.

<אורי מקלב:>
היה תיקון לפני מספר שנים שנדמה לי שחבר הכנסת פרוש העביר אותו. אנחנו מבקשים שזה יהיה בסמכות מקומית ובתנאי. שזה יהיה בסמכות מקומית ולא יצטרך, גם אם יש שינוי בהגדלת אחוזי בנייה, ובלבד – לא כתבתי את זה, אבל במחשבה שנייה – שלא יהיה יותר משלושים אחוזים מהדירה. דהיינו, אם ההרחבה היא עד 140 מטרים והדירה במתכונתה היא תשעים מטרים או משהו כזה, אפשר להוסיף עד חמישים אחוזים מגודל הדירה ללא צורך בוועדות המחוזיות.

<רוני טיסל:>
היום הסמכות של הוועדה המקומית היא עד 140 מטרים.

<תומר רוזנר:>
תהיה, אם החוק יאושר. 

<אורי מקלב:>
אני רוצה שזה יהיה בצורה של היתר.

<יעקב אשר:>
לפי החוק החדש זה יהיה בסמכות ועדה מקומית.

<רוני טיסל:>
לא יצטרכו תכנית עבור זה?

<אורי מקלב:>
לא צריך תכנית. כדי לקצר את הזמן, לא צריך תכנית. אין כאן שינוי משמעותי.

<תומר רוזנר:>
אתה מתכוון לתהליך של הקלה.

<אורי מקלב:>
של הקלה.

<יעקב אשר:>
120 מטרים זה תהליך של הקלה?

<תומר רוזנר:>
לא. 

<אורי מקלב:>
אם אנחנו הולכים על רפורמה, הולכים על קיצור הליכים, אנחנו רוצים לקצר וזה מהפך. אם אתה שואל אותי מה נקרא מהפך, אדוני היושב ראש, זה נקרא מהפך. אתה נותן בהרחבות דיור. לא אומר שדירה של חמישים מטרים תוכל להיות ל-140 מטרים, דבר שהוא כמעט לא מציאותי, אבל שייתנו תוספת. אני מוכן להגביל לפחות מחמישים אחוזים. ארבעים אחוזים.

<היו"ר דוד אזולאי:>
ארבעים חוזים מהדירה הקיימת.

<אורי מקלב:>
תוספת של עד ארבעים אחוזים. אני חושב שזה נותן פרופורציה. אתה לא עושה שינויים דרמטיים בדירה אבל אתה עושה הליך הרבה יותר קצר.

<היו"ר דוד אזולאי:>
מה עמדת הממשלה בעניין הזה?

<בני ארביב:>
הסעיף הזה של הרחבת דירה עד 140 מטרים נכלל בתכנית מצומצמת, בסעיף של תכנית מצומצמת כאשר לוחות הזמנים והפרוצדורה הרבה יותר קצרה. אנחנו חושבים שכדאי להשאיר את זה בתכנית המצומצמת ולא לאפשר את זה במסלול של הקלה.

<היו"ר דוד אזולאי:>
מדובר על הרחבה של 140 מטרים מרובע. במקור, כמה היא?

<בני ארביב:>
עכשיו זה לא מוגבל.

<אורי מקלב:>
אני הגבלתי את זה. אמרתי שצריך להיות במקור שהתוספת לא יותר מארבעים אחוזים משטח הדירה. אם הדירה היא מאה מטרים, אתה יכול להוסיף ארבעים מטרים.

<תומר רוזנר:>
זאת אומרת, אתה מבקש לתת הקלה להרחבת דירה לשטח של עד 140 מטרים ולא יותר מארבעים אחוזים משטח הדירה.

<אורי מקלב:>
כן ואני גם מוכן לצמצם את זה ולומר שמדובר בבניין ולא בשכונה. זאת אומרת, לצמצם את זה לתכנית נקודתית.

<היו"ר דוד אזולאי:>
להגביל את זה במטרז'.

<אורי מקלב:>
במסגרת הקלה אבל אני מוכן להגביל ולומר לא כל הרחבה. אם מדובר בתוספת של מטרים רבים, זה שינוי משמעותי ואולי צריך תכנית, אבל אם אנחנו מדברים על תוספת שמבחינתנו היא תוספת מינורית, היא תוספת קטנה יותר של עד ארבעים אחוזים, היא לא תוספת גדולה ולכן היא יכולה להיות בתהליך הרבה יותר מהיר. ההליך צריך להיות הליך יותר מהיר.

<תומר רוזנר:>
הממשלה מתנגדת.

<אורי מקלב:>
אני חושב שזאת רפורמה אמיתית וזה יכול להקל על העומס בוועדות.

<היו"ר דוד אזולאי:>
נכון.

<אורי מקלב:>
זאת גם בשורה לציבור וזה גם יוזיל באופן דרמטי. מי שיודע כמה עולה להגיש היום תכנית בגלל הסחבת בוועדות, זה משהו יקר מאוד וכך אנחנו משאירים את זה בפרופורציה. אני מוכן לדבר על האחוזים ובעניין הזה אנחנו יכולים להיות גמישים.

<יעקב אשר:>
אני רוצה להשלים מבט נוסף כי אנחנו מדברים על דיור בר השגה ורוצים לעודד דירות קטנות בפרויקטים חדשים. זה אומר שאם אנחנו הולכים להציף את הארץ בדירות קטנות, שזה טוב ומצוין, ברגע שאתה נותן כלי יותר קל לאנשים להיות משפרי דיור במקומם ולא דווקא לחפש דירת ארבעה חדרים במקום אחר, אתה נותן איזשהו בלאנס נכון בהסתכלות הכללית. יהיה לך מאגר גדול של דירות קטנות והמאגר של דירות יותר גדולות יבוא מתוך הרחבה של משפרי דיור בצורה אחרת.

<היו"ר דוד אזולאי:>
יותר מזה. אומר חבר הכנסת אורי מקלב שהוא לא נעול על ארבעים אחוזים.

<אורי מקלב:>
אני מוכן להיות גמיש גם בסדר גודל. יכול להיות שאם מדובר במשהו גדול, על זה צריך להגיש תכנית אבל אפשר לצמצם.

<היו"ר דוד אזולאי:>
ליועץ המשפטי יש הערה.

<תומר רוזנר:>
אני רוצה שתיקח בחשבון שאם זה במתכונת של הקלה, זה יכול לפגוע בצדדים שלישיים. זאת אומרת, הממשלה הציעה מסלול מקוצר לדברים האלה, כך שאפשר יהיה לעשות את זה בתהליך מאוד מאוד מהיר של תכנית מצומצמת שבעצם היושב ראש מחליט עליה לבד והוא מפקיד אותה ויש דיון אחד בוועדה המקומית. ההצעה של הקלה, המשמעות שלה היא שהיא הצעה פחות מאוזנת במובן הזה שאם ההרחבה הזאת פוגעת בשכנים למשל, אין להם סעד של פיצוי כאשר בתכנית יש להם. ביקש ממני יושב ראש הוועדה להבהיר ואני עושה זאת. אין להם זכות לפיצוי.

<היו"ר דוד אזולאי:>
יש להם זכות להתנגד.

<תומר רוזנר:>
להתנגד יש להם. בשני המקרים יש אפשרות להתנגד, מבחינה זאת זה אותו דבר.

<אורי מקלב:>
אבל זה לא בהפקדה. צריך להיות תהליך של הפקדה.

<תומר רוזנר:>
נכון. בתהליך שהממשלה הציעה יש תהליך הפקדה מהיר.

<אורי מקלב:>
מה זה מהיר? זה תהליך של הפקדה.

<תומר רוזנר:>
לא, זה בדיוק העניין. הם הציעו מסלול מקוצר לזה. הציעו מה שנקרא תכנית מצומצמת.

<יעקב אשר:>
איפה מתקצר במצומצמת?

<תומר רוזנר:>
במצומצמת אין דיון הפקדה בוועדה המקומית, הוא מגיש את זה ישירות.

<יעקב אשר:>
ליושב ראש יש סמכות.

<תומר רוזנר:>
סמכות של היושב ראש. הוא מקבל חוות דעת של המהנדס שלו אם זה בסדר ואז הוא מפקיד את זה ישר בלי דיון בוועדה המקומית. בעצם הוועדה המקומית דנה רק פעם אחת בהתנגדויות, מה שהיא עושה גם בהקלה.

<יעקב אשר:>
שישים ימים כמו בתב"ע?
<תומר רוזנר:>
בהתנגדות, כן.

<היו"ר דוד אזולאי:>
על איזה פיצוי אדוני מדבר?

<קארין טלמור:>
סל הזמנים הוא קצר יותר.

<תומר רוזנר:>
הרבה יותר קצר.

<קארין טלמור:>
שמונה חודשים.

<תומר רוזנר:>
בהקלה אין זמנים. יש עיריות, לא בני ברק כמובן, שלוקח להן לדון בהקלה שנה או שנה וחצי.

<אורי מקלב:>
הממשלה מדברת על עד 24 מטרים?

<תומר רוזנר:>
לא. עד 140 מטרים. 

<אורי מקלב:>

היא לא הגדירה את זה באחוזים.

<תומר רוזנר:>
לא. 

<היו"ר דוד אזולאי:>
לא הבנתי לגבי הפיצוי.

<תומר רוזנר:>
אני אסביר. יש בחוק הוראה שאומרת שאם יש תכנית שפוגעת בצד שלישי, הוא יכול לתבוע – לא תמיד הוא מקבל אבל הוא יכול לתבוע – פיצוי על הנזק שנגרם לו, על הפגיעה בנכס שלו. למשל, אם אני קומת קרקע ואתה מעלי, והתוספת שלך בעצם גורמת לכך שאני לא מקבל יותר אור לדירה, נגרם לי נזק מסוים. במקרה הזה, אם זה בתהליך של תכנית, אני יכול לתבוע פיצויים. אם זה במסגרת של הקלה, אני לא יכול.

<אורי מקלב:>
בכל אופן, יש שתי הגשות. יש הגשה של התכנית ויש את ההיתר. כאן אנחנו מבקשים שזה יהיה תהליך אחד, שזה יהיה במסגרת הקלה ואז יינתן היתר. אנחנו יודעים שאלה תהליכים שאורכים זמן. בהצעת הממשלה יש שתי הגשות, פעם אחת הגשה כתכנית ופעם אחת אחרי כן שלב ההיתר. בהסתייגויות שלנו זאת בעצם הגשה אחת. מה התהליך בזמנים, אני מבין שזה גם תלוי ברשויות שאני לא יכול לומר שיש לכולן שפה אחת. בעיריית ירושלים לוקח היום שנה וחצי להוציא היתר, כך שאתה מבין שזה כמו במקרה של תכנית. לומר לך שאני עושה טוב עם כולם? אני לא יודע.

<תומר רוזנר:>
רשמנו את ההסתייגות.

<היו"ר דוד אזולאי:>
אני מציע שתשאיר את ההסתייגות ולא תוריד אותה.

<אורי מקלב:>
כרגע אני לא מוריד אותה אבל אני עוד אבדוק את העניין הזה.

<היו"ר דוד אזולאי:>
במסגרת הוויתורים שלך, יש לי בקשה אליך. יושב כאן חבר הכנסת דוד צור יש לו הסתייגות.

<אורי מקלב:>
אין שום בעיה. הוא יכול להעלות את ההסתייגויות שלו.

<היו"ר דוד אזולאי:>
חבר הכנסת דוד צור מצטרף להסתייגות של חבר הכנסת חמד עמאר ובבקשה, תציג אותה.

<דוד צור:>
אני חושב שההחרגה בסעיף 49 של חברת חשמל בתשתיות שהיא אמורה להניח היא החרגה לא נכונה. צריך להשאיר את זה כדי להקל על התהליך במסגרת כלל התשתיות שמאפשרות את קיצור הדרך, כפי שגם משרד הפנים לדעתי הציע. לכן אני מצטרף להסתייגות של חבר הכנסת חמד עמאר.

<היו"ר דוד אזולאי:>
הצוות המשפטי, יש כאן הערה. חבר הכנסת דוד צור מבקש להצטרף להסתייגות של חבר הכנסת חמד עמאר.

<תומר רוזנר:>
אין בעיה. רשמנו.

<היו"ר דוד אזולאי:>
תודה רבה לך אדוני. אנחנו חוזרים לחבר הכנסת אורי מקלב וליושבת ראש הקבועה של הוועדה, בבקשה.

(היו"ר מירי רגב)
<היו"ר מירי רגב:>
מי מעלה עכשיו את ההסתייגויות?

<דוד אזולאי:>
אורי מקלב. סיימנו את כל ההסתייגויות ונשארו רק ההסתייגויות של אורי מקלב.

<תומר רוזנר:>
הסתייגויות של אורי מקלב ודיור בר השגה.

<היו"ר מירי רגב:>
אנחנו לא עומדים בלוח הזמנים כי ב-12:00 היינו צריכים להתחיל את ההסתייגויות לגבי דיור בר השגה ויש לנו עוד דיון על מימון המפלגות של כל הסיעות שאם לא נאשר אותו עד מחר, הן יתחילו לשלם מכספן וזה לא הוגן. 

<תומר רוזנר:>
אם אתם רוצים היום, אתם צריכים פטור מחובת הנחה.

<היו"ר מירי רגב:>
נעשה פטור מחובת הנחה.

<תומר רוזנר:>
צריך להיערך לזה. 

<היו"ר מירי רגב:>
אורי, בבקשה. אני מבינה שהגעת לסעיף 27.

<אורי מקלב:>
בסעיף הבא מדובר על שטחי שירות. לכאורה זה אותו סעיף כמו הסעיף הקודם אבל יכול להיות שכאן יש שוני שכן נשאיר אותו במתכונת הזאת מכיוון שיש אנשים שרוצים לטפל רק בשטחי השירות בלי צורך להגיש שתי הגשות ויכול להיות שזה יקל עליהם. למשל, דירות שאושרו על ידי תכנית שבס אין להן השפעה על שטחי השירות. שבס מדבר על שטחים עיקריים ולא מדבר על שטחי שירות. יכול להיות שאנשים אחרי כן רוצים לשנות גם בשטחי שירות וזה לא היה. לכן תהליך מהיר בשטחי שירות, אפשר להוסיף את זה אבל כפי שאמרתי, הגשתי את זה.

<תומר רוזנר:>

אתה מבקש את זה כהקלה.

<אורי מקלב:>
כן. גם בסעיף הזה.

אנחנו עוברים לסעיף 27. 

<היו"ר מירי רגב:>
אלה הסתייגויות שונות מההסתייגויות שהעלה יעקב אשר? הוא היה ראשון המסתייגים.

<אורי מקלב:>
כן. הסברתי את זה ואמרתי שאנחנו מגישים בנפרד, כל אחד מההיבט שלו. אצלנו בדגל התורה יש פלורליזם.
<יעקב אשר:>
כמו בליכוד.

<אורי מקלב:>
ממש.

<היו"ר מירי רגב:>
אני לא מגיבה.

<אורי מקלב:>
לסעיף 27. הסעיף הזה הוא סעיף מאוד מהותי, ודאי בפרקטיקה שאני הייתי עד לה. לא פעם מאשרים תב"עות גדולות ומחליטים על סטייה ניכרת מהתכנית. כשבאים לדון באופן מעשי, יש דברים שהם שלא סבירים, שינויים שהם מאוד מאוד קלים וזה בדיוק המקום לתת לוועדה המקומית את הסמכות לאשר לעשות את השינויים האלה בלי שצריך תכנית כוללת, מה שנקרא תב"ע. אנחנו מדברים על תיקונים קלים בתכלית התכנית. יש לא מעט תכניות גדולות לגבי הרחבות דיור וכדומה שמכניסים, ולו רק בגלל שהוועדה לא נכנסה לכל התהליך וכותרת שכל דבר מהווה סטייה ניכרת מהתכנית. זה בדיוק המקום לוועדה מקומית, אם אנחנו רוצים לעשות את הרפורמה, לתת לה את שיקול דעת והאפשרות להקלות או לשינוי מתכנית כאשר לא מדובר על שינוי מהותי. למשל בניין שמתברר שהבניין הזה מדורג באופן כזה ששתי הקומות הראשונות הן דבר אחד והקומות העליונות הן כאילו יחידה נפרדת, כמו עמודה, אבל אין שום קשר. אמנם הרשות המקומית רואה את זה כעמודה אחת אבל הבניין בנוי בצורה כזאת שאין קשר בין שתי הקומות הראשונות ליתר הקומות שבנויות בסטייה מהבניין. אפשר להביא הרבה דוגמאות כאלה. אני יכול להראות לכם דוגמאות כאשר יש תכנית שמדברת על סגירת חלון של דירה. נתקלתי בלא מעט תכניות כאלה כאשר לשכן ניתנת הרחבה וסטייה – וכל סטייה מהתכנית נקראת סטייה ניכרת – כאשר באופן מעשי אתה לא נותן לו אפשרות לעשות שינויים שמתבקשים מאליהם כי בדיוני הוועדה המחוזית לא התייחסו ספציפית לכל דירה ודירה.
<תומר רוזנר:>
אדוני מבקש לרשום כהסתייגות שניתן יהיה לתת הקלה למרות האמור בתכנית אם אין בכך פגיעה מהותית במה שהגדרת. זה גם תיקון לסעיף 151.

<אורי מקלב:>
כן. אומרים שפתיחת חלון יכולה להפוך לסטייה ניכרת. 

<היו"ר מירי רגב:>
זה רק לרווחת חיי אותו אדם ולא מפריע לאחר.

<אורי מקלב:>
את סעיף 28 אני מוריד. הוא ממילא יורד.

הסתייגות מהותית שמצד אחד ויתרנו על סעיף פרסום ואנחנו חושבים שיש גם דברים קטנים שהם לפעמים פטור מהיתר בדרך מקוצרת ועדיין צריך למצוא את הדרך כדי להודיע על כך לשכנים. זה גם ימנע לאחר מכן הגשות תביעות לבתי משפט ושם הזמן ארוך. אני אומר בגילוי נאות גם כי חבריי מסיעת ש"ס הציעו הצעה לגבי רמפה לנכה, לעשות את זה בדרך מקוצרת בלי שכנים. אני אמרתי שאני מכיר הרבה רמפות שנבנו עבור שכנים. אנחנו מאוד רוצים לעזור לנגישות נכים במיוחד כשהם גרים בדירות אבל מה לעשות שהרמפה הזאת הסתירה וגרמה לנזק מהותי לשכן שגר מתחתיה. בהסתייגות הזאת אנחנו חושבים שבדרך גורפת פטור מפרסום יכול לפגוע בשכנים.

<תומר רוזנר:>
לגבי פטור מהותי, אין בקשה כך שאין מה לפרסם. אם אני מבקש להתקין דוד שמש, אני לא צריך להגיש בקשה לאף אחד, לפי התקנות כאשר יאושרו. אין כאן בקשה ולכן אין מה לפרסם. אתה מבקש רק לגבי רישוי בדרך מקוצרת, אתה מבקש לפרסם. אני רק אציין שאם זאת בקשה שתואמת תכנית, היא לא מפורסמת כמו כל בקשה אחרת להיתר שתואמת תכנית. אם יש בתוך הבקשה דרישה להקלה או לשינוי ממה שכתוב בתכניות, היא מתפרסמת כמובן כמו כל בקשה אחרת להקלה. זה המצב כרגע. אתה מבקש שבכל מקרה, גם אם הבקשה תואמת את התכנית, אתה כאילו מקשה על מבקשי ההיתר, צריכה להתפרסם בדרך מקוצרת. האם אני מבין נכון?

<אורי מקלב:>
אני אשקול. בינתיים אני אשאיר את ההסתייגות אבל אני אשקול אותה.

<תומר רוזנר:>
אבל לא לגבי פטור.

<אורי מקלב:>
לא. רק לגבי פטור.

<תומר רוזנר:>
רק לגבי בקשה בדרך מקוצרת.

<אורי מקלב:>
ודאי.

<בני ארביב:>
גם לגבי רישוי בדרך מקוצרת, מה שנקרא התנגדות שכנים, יש. 

<תומר רוזנר:>
נכון.

<בני ארביב:>
כדאי להבהיר את זה.

<תומר רוזנר:>
צריך להבהיר שגם אם בקשה מוגשת שלא בהסכמת כל דיירי הבית בבית משותף ואפילו שהיא תואמת תכנית והיא לפי התקנות, הם מקבלים הודעה והם יכולים להתנגד.
<היו"ר מירי רגב:>
אם כן, זה מוסדר.

<יעקב אשר:>
זה בסדר. זה די מכסה את זה.

<תומר רוזנר:>
אדוני מוותר על ההסתייגות?

<אורי מקלב:>
אני מושך את ההסתייגות.

<היו"ר מירי רגב:>
זה היה סעיף 41. עכשיו סעיף 48.

<אורי מקלב:>
זה סעיף שרשור. אם מקבלים את ההסתייגות בהגדרה של מה זה נקרא לא מדגמית, כמובן צריך לתקן את זה גם בסעיף הזה של תפקידי מכון הבקרה. 

הסתייגות לסעיף 48, הוספת מכוני בקרה. כאן אני מבקש להחמיר בהכשרה של האדריכלים. אנחנו מייצרים כאן עכשיו ממד חדש של בקר והכשרת אנשים כבקרים. גם אדריכל, אמנם יש לו הכשרה מקצועית מאוד גבוהה בתכנית מבנים, עדיין זה באופן תיאורטי. כדי שהוא יקבל באופן מעשי ואוטומטי את הרישוי להיות בקר, הוא צריך לעבור הכשרה בנושא הזה ואני לא חושב שצריך לפטור אותם מהכשרה להיות בקר או בקר מורשה.

<היו"ר מירי רגב:>
אנחנו נשקול לקבל את ההסתייגות הזאת.

<אורי מקלב:>
סעיף 48 הוא סעיף שאני מתחבט בו וכאן אני אבקש עזרה. אנחנו רוצים לתת גמישות דווקא לשר שהוא יכול לבטל או להחזיר מצב לקדמותו בפרק זמן שהוא יבחן היעדים לא עומדים במבחן המציאות. כאשר היעדים לא עומדים במבחן המציאות, הסמכות בידו להשהות או לבטל לגמרי. לא פעם אנחנו נתקלים במצב שאנחנו עשינו שינויים וגם אם הם לא צלחו או חלקם כן צמחו אבל לא לגמרי, אנחנו מקבלים היום את זה כמקשה אחת. כשהשר צריך לשנות, הוא לא יכול כי הוא צריך להביא חוק חדש ולא פעם נגרמות בעיות. אני חושב שהסמכות בעניין הזה, לאחר פרק זמן מסוים שנקבע, יכול השר – אולי באישור ועדת הפנים – לשנות, להגדיר, לצמצם ולהחזיר סמכויות.

<היו"ר מירי רגב:>
אם ועדת הפנים מזמנת אותו, הוא יבוא.

<אורי מקלב:>
הוא יבוא, אבל אני לא בטוח שיש לו סמכות לשנות את זה. הוא רוצה להחזיר דברים לקדמותם כי מתברר שהתהליך הזה לא הוסיף.

<היו"ר מירי רגב:>
אי אפשר לשנות את החוק. זה צריך לבוא בתקנה.

<אורי מקלב:>
אני לא בטוח שבתקנה הוא יכול להביא את זה.

<היו"ר מירי רגב:>
אין דרך אחרת. לא נבטל את החוק. נניח שבעוד חצי שנה הוא יבוא ויאמר איקס וחצי שנה אחר כך הוא יאמר ואי.

<אורי מקלב:>
נאפשר לו לעשות זאת בתקנות. יש דברים שהוא לא יכול לעשות בתקנות אלא רק בחוקים.

<היו"ר מירי רגב:>
זאת בעיה.

<אורי מקלב:>
לתת לו את מידת הגמישות המקסימלית. אם אתה כותב בחוק שאתה יכול לתת לו אפשרות שינוי או להקפיא?

<תומר רוזנר:>
זה קיים. יש לו אפשרות בהצעת החוק לדחות את התחילה של מכוני הבקרה.

<אורי מקלב:>
אחרי שהוא התחיל, אחרי שנתיים הוא רואה שהדבר הזה לא גרם לשינוי?

<תומר רוזנר:>
צריך להגיש תיקון לחוק.

<היו"ר מירי רגב:>
אתה אומר דבר שהוא נכון. הרציונל של מה שאתה אומר הוא נכון. אנחנו מתחילים משהו חדש, אנחנו לא יודעים איך הוא יעבוד. בכל מקרה אנחנו יכולים לקרוא לו כאשר אנחנו רוצים לדווח איך מכוני הבקרה עובדים.

<יעקב אשר:>
אבל אם מתברר שיש בעיה, את צריכה חוק חדש.

<היו"ר מירי רגב:>
יפה. אני לא יכול לשנות את זה בחוק. החוק לא יכול להיות ורסטילי. חוק הוא חוק. הוא בסיס.

<אורי מקלב:>
כמו שאת נותנת לו אפשרות לשינוי, הוא יכול.

<היו"ר מירי רגב:>
מה שאתה אומר, תהפוך אתה קטע הזה כהוראת שעה בתוך החוק. 

<אורי מקלב:>
במיוחד זה נכון לגבי מכוני הבקרה.

<היו"ר מירי רגב:>
אז נשנה את החוק. בעוד שנתיים, אם יהיה שינוי בעוד שנתיים, נשנה את החוק. אני עכשיו אומר לשר הפנים שכל שנה אני אשנה לו את החוק? הרי חוק רוצה לתת יציבות. אם יש חריגים, צריך לטפל בהם. מה שאתה אומר, זה מאוד נכון אבל אני לא רואה חוק שיכול לבוא בעוד שנתיים והשר החליט לשנות את זה.
<אורי מקלב:>
הוא יכול להשהות.
<היו"ר מירי רגב:>
אי אפשר להגיד את זה בחקיקה.

<אורי מקלב:>
הוא נותן אפשרות. הוא אומר שאין הכשרה, אין מספיק אנשים, העסק לא עובד נכון, יש ביקורת בציבור.

<היו"ר מירי רגב:>
אמרנו שיש לו אפשרות לדחות את התחולה של החוק.

<אורי מקלב:>
אחרי שנתיים זאת גם אותה סמכות.

<היו"ר מירי רגב:>
אני לא יודעת איך עושים את זה משפטית. המהות שאתה מעלה היא נכונה אבל אני לא יכולה לכתוב את זה בחקיקה.

<אורי מקלב:>
נשאיר את זה כהסתייגות.

<היו"ר מירי רגב:>
נשאיר את זה כהסתייגות. אני רוצה לשקול את ההסתייגות של סעיף 158יד לגבי הסוגיה של הבקר.

<אורי מקלב:>
אני סיימתי. יש עוד כמה הסתייגויות שאני לא אציג אותן.

<היו"ר מירי רגב:>
אתה יכול להציג אותן במליאה.

<אורי מקלב:>
אני מדבר על הסתייגויות שהגיעו מרשות הטבע והגנים הלאומיים שהן עומדות ברוח הדברים האלה. אלה הסתייגויות של חבר הכנסת גפני ושלי, יעקב אשר במקרה הזה לא הצטרף. אנחנו מאוד מכבדים את הגישה הזאת.

<יעקב אשר:>
לחלק מהן אני מסכים.

<אורי מקלב:>
הציגו את ההסתייגויות האלה בוועדה ואני לא אחזור עליהן. אנחנו מצטרפים להסתייגויות.

<היו"ר מירי רגב:>
אתם מצטרפים להסתייגויות של מרצ ו-חד"ש בעניין הזה?

<אורי מקלב:>
אני לא יודע מרצ וחד"ש. יכול להיות שהן תואמות להצגה שלהם.

<היו"ר מירי רגב:>
אותן הסתייגויות.

<אורי מקלב:>
גם אנחנו מגישים את ההסתייגויות האלה. אם בסוף יתברר שהן תואמות להסתייגויות של מפלגות אחרות, בסדר, אנחנו לא מושכים את ההסתייגויות האלה.

<היו"ר מירי רגב:>
יש לך את ההסתייגויות שקיבלתי שנדון עליהן עם הממשלה?

<תומר רוזנר:>
כן. אני אעדכן אותך שדוד ביקש לבדוק עוד הסתייגות אחת.

<היו"ר מירי רגב:>
אני רואה. הנדסאי.

<תומר רוזנר:>
לא. בנושא של משלוח הודעות לאזרחים. ביקשו שיהיה אישור מסירה שהם קיבלו את ההודעה כדי שתישמר זכותם לפעול. היום בחוק כתוב שצריך לשלוח להם בדואר רשום או בדואר.

<אורי מקלב:>
לא, רק בדואר.

<בני ארביב:>
בסעיף קטן (א), בדואר רשום.

<תומר רוזנר:>
כתוב שיש חזקה שתוך שלושה ימים הם קיבלו את זה. אומר חבר הכנסת מקלב שדואר ישראל לא תמיד כה יעיל.

<היו"ר מירי רגב:>
גם זימונים לבית משפט נערכים בדואר רשום. אז מה, עכשיו נתחיל כל הזמן עם אישור מסירה? זה סרבול של המערכת.

<נתי מאיר:>
זאת גם חזקה שניתנת לסתירה. יבוא אזרח ויאמר שהוא לא קיבל ויגיש תצהיר, יחליטו לגבי זה.

<היו"ר מירי רגב:>
בסדר. אמר את זה דוד ואני מכבדת את האמירה שלו. אנחנו נשקול את זה בשעה 2:00 עם הממשלה ונחזיר תשובות מסודרות בעניין הזה.

<אורי מקלב:>
אני מקבל את ההסבר של הממשלה שמדובר לא רק בדואר רגיל אלא בדואר רשום באופן כללי. ההבדל בין אישור מסירה לדואר רשום, ההבדל לא גדול וזה נותן הרבה יותר צדק שנעשה עם האזרחים. לגבי בית משפט, יש מרחב זמן הרבה יותר גדול מאשר כאן. כאן כתוב שלושה ימים מאז משלוח הדואר, צריכים לראות את זה כאילו התקבל. אני רוצה לומר שמשלוח הדואר שיצא ממשרד ממשלתי או מהעירייה, האמיני לי שהוא עוד לא הגיע לדואר ישראל תוך שלושה ימים. אנחנו יודעים את העיכובים. לא פעם אנחנו מקבלים דואר אחרי האירוע וכשאני מסתכל על החותמת ורואה שזה נשלח שבוע קודם.
<היו"ר מירי רגב:>
אני מקבלת את האמירה. אנחנו נבחן את זה.

<אורי מקלב:>
לכן אישור המסירה עושה הרבה יותר צדק בתהליכים מהירים. אנחנו צריכים להגן על הזכויות של אחרים בעניין הזה.

<היו"ר מירי רגב:>
אין לי בעיה להגן אבל לא צריך לסרבל יותר מדי. לא צריך גם להגזים. בסדר, הבנתי. אישור מסירה. זה יישקל בשעה 2:00 מול הממשלה.

מבחינת חברי הכנסת שיוצאים, לוח הזמנים פורסם. בשעה 5:30 אנחנו נפגשים כאן ומקריאים את כל ההסתייגויות שקיבלנו ולא קיבלנו. מי שרוצה להתייחס לנושאים שאנחנו נציג ב-5:50 עד 8:00 בערב ומחר בשעה 8:30 בבוקר בעזרת השם הצבעות על חוק התכנון והבנייה כפי שיאושר.

אנחנו עוברים לקטע של דיור בר השגה. ראשון הדוברים יהיה חבר הכנסת נחמן שי. ביקשו להצטרף אליך לעניין הזה, וביקשו את אישורך לכך, חבר הכנסת דב חנין וחברת הכנסת תמר זנדברג. רק אם יישאר זמן, יתר החברים יוכלו לדבר כי זה זמן ההסתייגויות שלהם. אורי, תודה. נחמן, בבקשה.

<נחמן שי:>
אני אומר כמה מלים ואחר כך יצטרף עמיתי חבר הכנסת שמולי שנמצא אתי באותה קבוצה. קודם כל, אני רוצה לציין שאנחנו מצטרפים לכל אותה רשימה ארוכה מאוד של הסתייגויות שהציגו עמיתי תמר זנדברג ודב חנין. כך אני מבקש שיירשם ועל כך אני רוצה גם לדבר אחר כך במליאה.

עוד כמה הערות לסעיף 28(א) שכולל הכללת דירות קטנות בתכנית למגורים. אנחנו מבקשים להוסיף את: "הוועדה המקומית רשאית לייעד את הדירות הקטנות בתכנית כולן או חלקן למי שהם זכאי משרד הבינוי והשיכון לפיו חולקו הלוואות לדיור, התשנ"ב-1992". הנימוק הוא ברור. אנחנו רוצים שהדירות האלה יגיעו למי שזכאי להן, למי שחשוב ומוצדק שתהיה לו דירה, לזוגות צעירים, כדי שהם לא יתמודדו עם משקיעי נדל"ן – כמו שאנחנו יודעים, וזה גם פורסם – שרבים מהם עושים חיל ורואים בכך השקעה כספית. זה בסדר גמור, אין לי התנגדות, אבל הבעיה היא שזה מעלה את מחירי הדירות ויוצר שוק מוגבל. לכן את הדירות הללו הקטנות, בתקווה שהן תהיינה, אנחנו רוצים להועיד לזוגות צעירים.

סעיף נוסף עוסק במעמדם של ההנדסאים בחוק. אני יודע שהדבר הזה כבר עלה אבל אני רוצה להצטרף אליו. אנחנו מבקשים לומר שסמכויות הבקר יוקנו לכל סוגי בעלי המקצוע כאמור בפסקה (א) – אני מדבר על סעיף 48, סעיף 158ל(ב) – ואנחנו אומרים שגם הנדסאי בניין ואדריכלות, שזה ציבור גדול מאוד במדינת ישראל, רשאי להשתתף בתהליך הזה. ההנדסאים כבר הסדירו את מעמדם והם מועסקים ברשויות מקומיות בתפקידי פיקוח ובקרה על בנייה.
<תומר רוזנר:>
הם רוצים שהם יוכלו לעשות מה שמהנדסים יכולים לעשות.

<היו"ר מירי רגב:>
אנחנו אישרנו הנדסאים וזה נכנס כבקרים.

<תומר רוזנר:>
נכון. כבקרים.

<היו"ר מירי רגב:>
מה אתם עכשיו מבקשים?

<תומר רוזנר:>
שהם יוכלו להיות מהנדסים.

<היו"ר מירי רגב:>
אני לא מבינה. אישרנו הנדסאים שיהיו בקרים, דבר לו הייתה התנגדות של הממשלה וכפינו את זה עליה. אמרנו שהנדסאי יהיה גם בקר משום שאנחנו רוצים בעצם להעלות את העניין הזה. הנדסאי יכול להיות גם בקר. 

<תמר זנדברג:>
לעשות אותו דבר כמו מהנדס ואדריכל.

<היו"ר מירי רגב:>
לכן מהנדס למד ארבע שנים ואם בניין יקרוס, יבואו אליו. הנדסאי זה משהו אחר. צריך להחליט אבל צריך להבין את הנגזרות של זה.

<נחמן שי:>
כבר חיזקתם את מעמד ההנדסאים?

<היו"ר מירי רגב:>
כן. חד משמעית. אולי השמאל לא יאהב את זה, אבל מי שהוביל את זה, את נושא ההנדסאים, הייתה אוניברסיטת אריאל.

<נחמן שי:>
יפה. אני לא אומר אם אני בעד אוניברסיטת אריאל או נגדה כי זה לא הנושא.

<תמר זנדברג:>
אין דבר כזה אוניברסיטת אריאל.

<היו"ר מירי רגב:>
ודאי שיש. את יכולה אפילו ללמוד שם. 

<תמר זנדברג:>
בתור בוגרת אוניברסיטאות תל אביב ובן-גוריון, כולל בתארים מתקדמים, אני רוצה לומר לך שהמחקרים שראיתי שיוצאים מהקשקוש הזה שנקרא כביכול אוניברסיטה.

<היו"ר מירי רגב:>
אל תאמיני לכל המחקרים שרובם מוטעים. תלוי מי עושה את המחקר. את הרי יודעת – ותשאלי את הדוקטור שיושב לידך – שאת רק צריכה לשאול את שאלת המחקר, לאן את רוצה להגיע ואז כל המחקר נוטה לשם. אבל לא נתעסק בזה עכשיו.

דוקטור נחמן שי, בבקשה. אתה משאיר את זה?

<נחמן שי:>
כן. ודאי מה שעשיתם, כבר טוב שעשיתם. אני רק רוצה לחזק את זה ולתת להם גם אפשרות להשתלב בתפקידי פיקוח ובקרה.

<תומר רוזנר:>
זה מה שהם יעשו.

<היו"ר מירי רגב:>
זה מה שהם יעשו כבקרים.

<נחמן שי:>
רק למבנים פשוטים או בכלל?

<תומר רוזנר:>
רק למבנים פשוטים. 

<נחמן שי:>
השאלה אם אפשר מעבר לכך.

<תומר רוזנר:>
הסברנו את זה כבר פעמים רבות ואני אסביר שוב. הנדסאי שלמד זמן מוגבל, הוא למד שנתיים, ולכן מאפשרים לו לתכנן, לא לבקר.
<היו"ר מירי רגב:>
רבותיי, אין כאן דיבורים של הממשלה. יש כאן רק הסתייגויות של חברי הכנסת.

<נחמן שי:>
הוא מסביר לי ודעתו מאוד חשובה.

<היו"ר מירי רגב:>
לגבי דיור בר השגה. אם תהיה לכם התייחסות, אין בעיה.

<נחמן שי:>
דעתו של תומר מאוד חשובה בעיני.

<תומר רוזנר:>
לפי המצב המשפטי או המקצועי הקיים, ההכשרה שהם מקבלים לתכנן היא לתכנן עד בניינים פשוטים, עד ארבע קומות. הייתה בקשה שהממשלה בהתחלה התנגדה לה ואחר כך שכנענו אותה להסכים, שהם יוכלו גם לפקח על בניינים מאותו סוג. מה שעולה מההסתייגות הזאת זה שהם יוכלו גם לפקח על בניינים של שישים קומות כשהם בכלל לא למדו איך מתכננים אותם.

<נחמן שי:>
אתה אומר שאתה קושר בין מה שהם למדו לבין מה שהם יכולים לפקח עליו.

<תומר רוזנר:>
איך הם יפקחו על משהו שהם לא למדו איך עושים?

<נחמן שי:>
לפחות חיזקנו אתם בנושא של מבנים פשוטים.

<תומר רוזנר:>
זה בוודאי.

<נחמן שי:>
אני חושב שזאת התקדמות ויהיה הסוכן של זה אשר יהיה, גם אם הוא מגיע מאריאל, זה בסדר בעיני.

<תומר רוזנר:>
אתה משאיר את ההסתייגות או מוותר עליה?

<נחמן שי:>
אם זה כך, אני אוריד אותה. אני מקבל את ההערה. זאת הערה של טעם וכשתומר מסביר לי, אני מאזין לו בקשב רב.

לסעיף 62(א), דיור בהישג יד. אנחנו רוצים לתקן את ההגדרה לדיור בהישג יד. במקום דיור בהישג יד, יהיה דיור להשכרה לטווח ארוך, ואני רוצה להסביר.

ההגדרה המוצעת שלנו היא דיור בהישג יד, דיור להשכרה ארוכת טווח ודיור להשכרה ארוכת טווח לזכאים שאין בבעלותם דירה והכנסתם נמוכה בשכר דירה מופחת המתחשב בהכנסת הזכאים. זכאים יהיו מי שעומד בתנאים שקבעה הרשות המקומית שבשטחה התכנית ובלבד שהם תנאים ענייניים המבוססים על עמידה בצרכים שערכה הרשות ואושרו על ידי שר הפנים.

אני יודע שהעניין של ההגדרות כאן הוא בעייתי ובכלל דיור בהישג יד הוא קצת טריקי כי מהו דיור בהישג יד? לכן אנחנו רוצים לחזק אותו ולומר שזה דיור להשכרה ארוכת טווח ודיור להשכרה ארוכת טווח לזכאים שאין בבעלותם דירה והכנסתם נמוכה, וזה יהיה בשכר דירה מופחת המתחשב בהכנסת הזכאים. זכאים אנחנו מגדירים מה הם.

לסעיף תוספת השישית, סעיף 62(א), דיור בר השגה וכן הלאה, סעיף 5(א), במקום דמי השכירות ביחידת דיור שהיא דיור בהישג יד לא יעלו, דמי השכירות לא יעלו בתקופת השכירות הראשונה על דמי השכירות המשתלמים משוכר מרצון.
<תומר רוזנר:>
זאת ההצעה הקיימת.

<נחמן שי:>
במקום זה אנחנו רוצים לתקן לדמי השכירות לא יעלו על שבעים אחוזים משכר הדירה המשתלמים משוכר מרצון למשכיר מרצון בעד שכירות של יחידת דיור לפי גודלה ומיקומה באותו אזור.

<היו"ר מירי רגב:>
בסדר. 

<רוני טיסל:>
יושבת ראש הוועדה אמרה שהסתייגויות שלא אומרים, כאילו עומדים עליהן. יש הסתייגות שלא אמרת לעניין ההגדרה של שכר דירה מופחת לזכאים. 

<תומר רוזנר:>
מה שאתה לא אומר, זה נשאר.

<נחמן שי:>
כן. את מדברת על סעיף 26. הוא נשאר. תודה. 

יש כאן הסתייגות נוספת ואני יודע שהיא הוזכרה אבל אני רוצה לחזור ולחזק אותה לגבי אתרי כרייה וחציבה. 

<היו"ר מירי רגב:>
דיברה על זה תמי.

<נחמן שי:>
מצוין. אני מחזק את זה. לדעתנו זה תרגיל כדי להכשיר את שדה באר. צריך להתמודד עם השאלות של השדה הזה ואני מקווה שיתמודדו אתן ויתמודדו אתן בהצלחה אבל לא לעשות את זה בשיטה שדוחפים את זה דרך החוק. שיבואו, שיציגו את כל התזכירים, בריאות וכדומה, ואולי יגיעו להבנה עם תושבי העיר. בשיטה הזאת הדבר הזה נראה לי מגונה ולכן אנחנו רוצים להוציא את המלים הללו מסעיף 25(ב)(2).

יש כאן דבר נוסף שנוגע לעניין של חברת חשמל.

<היו"ר מירי רגב:>
לגבי חברת חשמל, כבר אמרתי שאני נפגשתי עם יפתח רונטל כדי לדון בסוגיה של ההטמנה ואני אודיע לכם ב-5:30. בישיבה הזאת ישתתפו כל הגורמים המקצועיים.

<נחמן שי:>
יש לי רושם שיש תמיד איזה שהם שיקולים נעלמים מהעין.

<היו"ר מירי רגב:>
אנחנו נבחן את זה ונחזור עם זה בשעה 5:30 ונודיע לכם. אז תחליטו אם אתם מושכים את ההסתייגות או משאירים אותה בהתאם לתשובה שנקבל.

<נחמן שי:>
בסדר. עכשיו ידידי איציק שמולי.

<היו"ר מירי רגב:>
חמש דקות כי אתה לא אמור להתייחס. אחר כך תמי ואני מבקשת להודיע לדב חנין שיגיע כי אני מסיימת את הדיון.

<איציק שמולי:>
עוד שתי הסתייגויות. אני מקריא בדף האחרון שהגשנו לוועדה, הסתייגויות מטעם סיעת העבודה.

<היו"ר מירי רגב:>
זה שעכשיו נחמן הקריא ממנו?

<איציק שמולי:>
כן.

<היו"ר מירי רגב:>
זה שמתחיל מסעיף 28(א)?

<איציק שמולי:>
כן. בדף האחרון יש עוד שתי הסתייגויות שנחמן עדיין לא הקריא אותן. הראשונה היא לסעיף 55א לחוק. סעיף (ג)(א). אנחנו מבקשים שתיקבע הכמות המזערית ליחידות דיור להישג יד כך שלא תפחת מרבע מיחידות הדיור שישווקו באותה השנה.

<היו"ר מירי רגב:>
אלה היעדים של מינהל מקרקעי ישראל.

<איציק שמולי:>
נכון.

<היו"ר מירי רגב:>
תבוא לעזור לי מול הבית היהודי שרוצה לבטל לי את כל הסעיף הזה.

<איציק שמולי:>
אני אעזור לך בכל פעם שתנסי לקדם דיור בר השגה.

<נחמן שי:>
למה הם לא רוצים?

<היו"ר מירי רגב:>
כי הם לא רוצים יעדים למינהל מקרקעי ישראל. הם רוצים יעדים רק לקטע הפרטי.

<תמר זנדברג:>
הם מקבלים בשטחים.

<היו"ר מירי רגב:>
אמרתי שאם לא יהיו יעדים, לא יהיה חוק תכנון ובנייה. הם לא רוצים יעדים.

<נחמן שי:>
הם לא רוצים לעודד דיור בתחומי הקו הירוק.

<היו"ר מירי רגב:>
הם לא רוצים מדיניות ברורה של הממשלה.

<נחמן שי:>
הם רוצים שיהיה לחץ לצאת מכאן החוצה.

<היו"ר מירי רגב:>
הם החמירו כאן במה שאמרנו. אנחנו אמרנו שלא נקבע להם יעדים כי הבנו שיש להם בעיה. הממשלה תקבע יעדים והם יבואו ויציגו לנו, מתוך כוונה שלא יהיה מצב שהממשלה תקבע אפס יעדים. אתה אומר כאן שאתה רוצה מינימום רבע מהשוק הפרטי.

<איציק שמולי:>
נכון.

<היו"ר מירי רגב:>
רבע ממה שמשווקים בשוק הפרטי.

<איציק שמולי:>
אני מדבר על רבע מכל הכמות. 
סעיף (2)(ג)(א)(2) באותו סעיף, מחיר מופחת יוגדר לא יותר משבעים אחוזים ממחיר השוק. הוספת סעיף (2)(ג)(א)(3) שמתייחס גם לדיור ציבורי. הסעיף הזה כפי שאת אמרת וכפי שאת נלחמת עליו בחוק של ה-ותמ"לים, אנחנו חושבים שיש לו מקום גם כאן. הניסיון שלנו – ואני מניח שאת תקפצי, אבל אני בכל זאת אומר את זה – ב-וד"לים מראה שברגע שלא קובעים כמות מזערית ליחידות דיור בפיקוח, זה פשוט לא קורה.
הסתייגות נוספת לסעיף 188ב, מטעם קבוצת סיעת העבודה. אחרי המלים "להספקת מים" יבוא "דיור בהישג יד". הכוונה כאן להוסיף לרשימת הצרכים הציבוריים שלטובתם ניתן להפקיע קרקע חומה, ואני יודע שיש צו.

<היו"ר מירי רגב:>
זה יהיה צו מפורט וזה יהיה בתוך הצו. הם הודיעו לטובת הפרוטוקול שגם כך זה יהיה.

<איציק שמולי:>
אני יודע. אנחנו עדיין מבקשים להעלות את ההסתייגות הזאת. להפקיע קרקע חומה לטובת דיור בהישג יד שמונה כידוע כל מיני שימושים ציבוריים שאפשר לטובתם להפקיע קרקע חומה. אנחנו חושבים שנכון לעגן את זה גם בחקיקה למרות ששר הפנים יכול להפעיל צו שמגיע לאותה תוצאה. עדיין אנחנו חושבים שיש לזה מקום בחקיקה הראשית ומכאן מגיעה ההסתייגות.

עד כאן. תודה.

<היו"ר מירי רגב:>
תודה רבה. תמי.

<תמר זנדברג:>
כמה מלים נוספות לפרק של דיור בר השגה.

<היו"ר מירי רגב:>
גם אני רוצה לומר כמה דברים על דיור בר השגה כדי לעשות סדר לגבי שני החוקים ומה המטרה שלי.

<תמר זנדברג:>
אני בכל זאת רוצה להתייחס לחוק הזה. במילת פתיחה אומר שאני חושבת שאנחנו צריכים מאוד מאוד להוקיר ולכבד את מה שעשית את יושבת ראש הוועדה בנושא הזה. אני התחלתי את הכנסת עם ה-וד"ל שהתקדם וכמו שאמר חבר הכנסת שמולי, בתור אזרחית, בתור מפגינה ברחוב, עת הובטח דיור בר השגה וזה מה שהוציא את אחת ההפגנות הגדולות לרחוב, ההבנה שה-וד"ל לא הולך לכלול דיור בר השגה וכתוצאה מכך הממשלה התחייבה שיהיה דיור בר השגה ב-וד"ל אבל אין. כשאת נכנסת לתפקידך – ובאמת אני חייבת להוריד את הכובע – את עמדת על כך שהנושא של בכלל דיור חברתי, דיור ציבורי, דיור בר השגה, כל ההסתכלויות על דיור שאינו רק דיור במחירי שוק, ייכנסו לחוקים האלה שהולכים ומתקדמים. 

תכף נעבור ל-ותמ"ל שעוד לא הגיע אבל עכשיו אנחנו בשעת השין בתיקון 102 שמונח לפנינו ועשינו מאמץ, ועשית מאמץ גדול, ונכנסה הגדרה של דיור בר השגה אבל אנחנו הולכים כאן לקבע מצב - זאת פעם ראשונה שמוגדר בחוק, בספר החוקים בישראל, דיור בר השגה - ואני חוששת ממצב שלדיראון עולם תתקבל הגדרה שגויה ואפילו מזיקה של מה זה דיור בר השגה.

אני רוצה להתייחס לשלושה דברים. על האחד דיברנו אתמול וזה הנושא של ההסמכה של הרשויות המקומיות. יש בעיה קשה מאוד עם כך שהרשויות המקומיות לא יכולות, גם אלה שרוצות, לקבוע בעצמן בתכניות שהן מאשרות – ועכשיו חיזקנו את הוועדות המקומיות והן הגורם הסטטוטורי - והן לא יכולות להגיד שאנחנו רוצות בתחומנו לאשר עשרה אחוזים, 25 אחוזים, שני אחוזים, חמישים אחוזים דיור בר השגה. הן לא יכולות חוקית. החוק הזה כאן, זאת ההזדמנות להסמיך את הוועדות המקומיות ולתת להן סמכויות, והחוק הזה, ודנו לאורך החודשים האחרונים ארוכות בסמכויות, לא עושה את זה. זה דבר ראשון וזה ממש עוול קשה. יש את המכתב של רון חולדאי בנושא הזה.

הייתה חוות דעת של המשנה ליועץ המשפטי לממשלה שקבעה שבהיעדר הסמכה מפורשת רשויות מקומיות לא יכולות ואסור להן לקבוע קריטריונים. השאלה האם אפשר איכשהו – ואני לא יודעת, אתם המשפטנים – להסיר את המגבלה הזאת וגם אם החוק לא ייתן הוראות מפורשות, שהוא יעיין את האיסור ואז רשות מקומית, על פי שיקול דעתה, לפחות אם היא תיזום, זאת לא תהיה עבירה על החוק.
<היו"ר מירי רגב:>
אז כל רשות תקבע קריטריונים אחרים. 

<תמר זנדברג:>
נכון.

<היו"ר מירי רגב:>
לא.

<תמר זנדברג:>
כל רשות קובעת תכנית בנייה אחרת.

<נתי מאיר:>
אפילו עיקרון לפי כללים שייקבעו.

<תמר זנדברג:>
החוק ייתן.

<היו"ר מירי רגב:>
זה מה שיש היום, לפי כללים שייקבעו.

<נתי מאיר:>
לא סמכות לרשויות.

<היו"ר מירי רגב:>
הרי השר מינה צוות.

<כרמית יוליס:>
את מדברת על סוג הדיור.

<תמר זנדברג:>
אני מדברת קודם כל על התכנון. זה מה שבסמכות ועדה מקומית. ועדה מקומית מאשרת תכנית. כיום, אם ועדה מקומית רוצה לומר שאנחנו נפריש עשרה אחוזים מהתכנית הזאת, אנחנו מחייבים את היזם או 25 אחוזים או שלושים אחוזים להפריש לטובת דיור בר השגה, אין לה את האפשרות. עיריית תל אביב קבעה קריטריונים משל עצמה. 

<כרמית יוליס:>
כל ההצעה של דיור בר השגה מאפשרת שתכנית בסמכות ועדה מקומית שעומדת בקריטריונים שנכתבו עכשיו בחוק, היא תאפשר דיור בר השגה אלא שזה מסוג השכרה ארוכת טווח. אם את מדברת על משהו אחר, על דיור בר השגה שהוא משהו אחר בעיניך, של מחיר מופחת או לזכאים או לקריטריונים שגורם מסוים יקבע, לזה הצעת החוק לא מתייחסת אבל היא כן מתייחסת לסוג מסוים של דיור בר השגה ומאפשרת אותו בסמכות ועדה מקומית.

<היו"ר מירי רגב:>
היא שואלת שאלה אחרת. נניח עכשיו עירייה רוצה לבנות דירות במחיר מפוקח.

<תמר זנדברג:>
היא רוצה במסלול.

<היו"ר מירי רגב:>
דרך איזה מסלול היא עושה את זה?

<כרמית יוליס:>
במחיר מופחת?

<היו"ר מירי רגב:>
כן.

<כרמית יוליס:>
מה שאנחנו מכירים ביחס למחיר מופחת זה רק המסלולים שהמדינה מקדמת שאלה הזכאים שאכן נקבעו על ידי משרד השיכון

<היו"ר מירי רגב:>
אלה היעדים של הממשלה. זה במסגרת היעדים של המינהל. היעדים של המינהל והחלטות המועצות שמן הסתם צריכות להיות קשובות לצרכים של ראשי הציבור.

<תמר זנדברג:>
אם רשות מקומית רוצה לתכנן, רוצה מטעמה, רוצה יותר, לא של המינהל, לא שיווק. המחיר המופחת של המינהל מתייחס לשיווק והוא לא מתייחס לשלב התכנון. המינהל כאן הוא בעצם כמו בעל בית, הוא מתפקד כמו יזם, רק בשלב השיווק אנחנו מגיעים למחיר המופחת. כאן אנחנו מבקשים שבשלב התכנון עירייה או רשות מקומית תוכל לקבוע מחיר מופחת. את יודעת מה, אז לא קריטריונים אלא לזכאי משרד השיכון אבל תנו כלי תכנוני לרשות המקומית בשלב התכנון לתת מחיר מופחת. עזבו עכשיו את הקריטריונים בצד, שלא כל רשות תקבע לעצמה. בואו נתחיל מזכאי משרד השיכון.

<נתי מאיר:>
צריך עוד שורה דקלרטיבית.

<תמר זנדברג:>
נכון. אחר כך נמלא אותה תוכן.

<היו"ר מירי רגב:>
מה היא אומרת?

<נתי מאיר:>
אומרת שבנוסף להשכרה, לרשות מקומית תהיה אפשרות ליזום מיזמים לדיור בהשכרה גם בבעלות או בצורות אחרות על פי תקנות שייקבעו, על פי כללים שייקבעו.

<תומר רוזנר:>
זה מה שיש ב-וד"ל ולא קבעו את הכללים.

<איציק שמולי:>
זה היה המצב עד היום,

<תמר זנדברג:>
זה היה המצב ואז הייתה חוות דעת של המשנה ליועץ המשפטי לממשלה שאמרה שאסור עד שתהיה חקיקה. אז הנה החקיקה. בואו נכניס את זה כאן.

<כרמית יוליס:>
הסיכום שהיה הוא כפי שאמרתי בהתחלה. המיזמים מהסוג הזה שחברת הכנסת זנדברג מדברת עליהם הם יבואו לידי ביטוי בחוק בעצם זה שהמדינה תתחייב ליעדים ובמסגרת היעדים האלה הדיור מהסוג הזה שנכנה אותו לרגע מחיר מופחת לזכאים, הדיור מהסוג הזה יבוא לידי ביטוי ביעדים שייקבעו.

<היו"ר מירי רגב:>
בסדר. הבנתי. 

<תמר זנדברג:>
זאת הנקודה החשובה ביותר. אנחנו מבינים את זה אבל היעדים הם יעדים. המינהל כאן מהווה יזם. הוא כמו בעל בית. 

<קארין טלמור:>
אין בעיה בשלב הזה.

<תמר זנדברג:>
יש בעיה בשלב התכנון. 

<היו"ר מירי רגב:>
תמי, בסוגיה הזאת אנחנו נגיש הצעת חוק פרטית של כל הוועדה ונצרף גם אחרים שהם לא בוועדה. נראה איך נקדם את זה.

<תומר רוזנר:>
זה תיקון.

<היו"ר מירי רגב:>
כן. תיקון החוק הקיים. אני חושבת שהחוק הקיים הזה הוא באמת בעייתי. נתי, אתה תעזור לנו לנסח את הצעת החוק הזאת ולא תגבה תשלום כי זה במסגרת התפקיד שלך כיועץ השלטון המקומי. לא נתת לנו כאן מתנה. אם מישהו חושב שקיבלנו מתנה, לא. 

<תמר זנדברג:>
השלטון המקומי הוא גוף ממשלתי.

<היו"ר מירי רגב:>
בדיוק. אנחנו ננסח הצעת חוק.

<תמר זנדברג:>
זה בנושא ההסמכה של הרשויות המקומיות שהוא מאוד חשוב.

<היו"ר מירי רגב:>
אני רושמת את זה. את מובילה את זה?

<תמר זנדברג:>
אני מובילה את זה. את מובילה את זה ואני עוזרת לך.

<היו"ר מירי רגב:>
אם כן, סגרנו, הצעת חוק פרטית שנביא במהלך הפגרה.

<תמר זנדברג:>
הדבר השני הוא הנושא של הקריטריונים למה זה דיור בר השגה. 

<היו"ר מירי רגב:>
אבל זה לא קשור לזה.

<תמר זנדברג:>
לא, לא קשור. אמרתי, זה היה דבר אחד, ההסמכה של הרשויות המקומיות. הדבר השני הוא הקריטריונים. בעצם הקריטריונים שהצלחנו איכשהו לדחוף הן דירות קטנות, דיור להשכרה ומחיר מופחת בכמות שגם היא לא נקבעה. ההסתייגויות כתובות כאן ואני מבקשת התייחסות ספציפית למחיר שזה או שמונים אחוזים ממחיר השוק או שלושים אחוזים מהכנסתו הפנויה של השוכר.

<היו"ר מירי רגב:>
את הגשת את הכול.

<תמר זנדברג:>
כן. זה כתוב בקובץ שהגשתי. אני רק מסבירה על מה אני מדברת. אני מדברת על הקריטריונים, על מנת שדיור בר השגה יהיה בר השגה לשיטתנו כמכשיר חברתי ולא רק יתבסס על מחיר השוק במקרה של השכרה. דבר שני, לקבוע קווטות, לקבוע כמויות, לא כמות מינימלית מזערית, לא כמות שתלויה ברצונו הטוב של המינהל או של הממשלה, למרות שגם אם נאמין שיש כזאת, בכל זאת הנה ההזדמנות לקבוע ממש מכסות ברורות כמותיות. תודה.

<היו"ר מירי רגב:>
תודה. דב, בבקשה. אחרון הדוברים ואנחנו מסכמים את החלק הזה של ההסתייגויות. כאמור, ניפגש שוב בשעה 5:30 אחר הצהרים להקראות ולהמשך התייחסויות לאותן הקראות של חברי כנסת שיהיו כאן.

<דב חנין:>
תודה גברתי היושבת ראש. אני מצטרף לדברים שאמרו קודמיי. אני רק רוצה להעיר הערה אחת שהיא הערה ברמה העקרונית. היה ברקע הסוגיה הזאת ויכוח ארוך טווח, ארוך מאוד שהתנהל בשאלה האם חוקי התכנון הם מקום נכון להסדרה של סוגיות כמו דיור בהישג יד, האם הם המקום הנכון להסדרה של סוגיות כמו דיור ציבורי והתשובות שאנחנו שמענו לאורך הרבה שנים היו: לא, זה לא דיני התכנון וזה צריך להיות במקומות אחרים.

מהבחינה הזאת, גברתי יושבת הראש, אני רוצה לציין – ואני אומר את זה באמת באופן אמיתי וללא שום ציניות – הוויכוח הזה הוכרע. הוא הוכרע בין היתר בזכות גם המאמצים שלך והעמדה שלך. כן, חוקי התכנון הם כלי חברתי ממדרגה ראשונה והמקום לטפל בסוגיות, גם בסוגיות של דיור בר השגה, גם בסוגיות של דיור ציבורי, גם בסוגיות של איזה דירות, איזה סוגים של דירות ומה המחירים וכדומה, זה גם בדיני התכנון וזה הישג גדול שנעשה.

אחרי שאנחנו – כמו בבדיחה המפורסמת אם ג'ורג' ברנרד שאו – סיכמנו על העיקרון, מותר לנו להתווכח על הפרטים והפרטים כאן הם מאוד גדולים. אני מצטרף להערתה של חברת הכנסת זנדברג. נעשתה כאן פריצת דרך בכך שיש לנו אמירה שזה נכון להסדיר את זה בדיני תכנון אבל מה שהממשלה הציעה לנו ביישום הקונקרטי של ההסדרה הוא הרבה הרבה פחות ממה שאנחנו צריכים.

<היו"ר מירי רגב:>
הממשלה לא הציעה כלום. אני הצעתי. אילולא אני, זה לא היה נכנס. שלושה שרים כופפו על ידי יושבת ראש הוועדה כדי שהדבר הזה יוכנס. אם תאהבו את זה או לא תאהבו את זה, כך זה היה, כולל אם השרים יאהבו את זה או לא יאהבו את זה. זה מה שקרה.
<דב חנין:>
אני מקבל את הדברים. שלושה שרים כופפו על ידי יושבת ראש הוועדה.
<היו"ר מירי רגב:>
אני היחידה שהביאה את זה לכאן וגרמה לכך שזה ייכנס לחוק.

<דב חנין:>
גברתי יושבת הראש, שלושה שרים כופפו אבל לא כופפו מספיק.

<היו"ר מירי רגב:>
יכופפו בחוק הבא, בחוק של ה-ויפללא עם הדיור הציבורי. אי אפשר לעשות הכול על חוק אחד.

<דב חנין:>
כולנו מקווים שהם אכן יכופפו בחוק הבא כי הציבור בישראל צריך פתרונות של דיור בהישג יד ופתרון של דיור ציבורי, בין היתר באמצעות דיני התכנון. תודה.

<היו"ר מירי רגב:>
אני רוצה לסכם את העניין של דיור בר השגה. אני רוצה להבהיר דווקא לחברים שיושבים כאן כי באמת אתם שותפים למהלך הזה כבר הרבה מאוד שנים. ראיתם שגם את החוק הקודם של התכנון והבנייה לא הצלחתם להעביר אותו. הוועדה לא הצליחה להעביר אותו. הצלחתי להעביר את זה אחרי שהם הבינו בממשלה שאני לא מתכוונת להתקפל לרגע מהאמירה שלי שדיור בר השגה יהיה בחוק הזה. זה לא ברור מאליו שבחוק תכנון ובנייה יש היבטים לכאורה קנייניים או שיווקיים. זה לא ברור מאליו. תכנון ובנייה זה תכנון ובנייה. יודעים זאת גם נתי וגם אחרים. זה לא פשוט להכניס את זה כי זה פרופר חוק תכנוני ולא חוק שיווקי. ממש שמנו ואמרנו שלא יעזור אם זה חוק תכנוני או לא, תעשו את מה שאפשר לעשות ותכניסו את זה ואכן הכנסנו לכאן היבטים של דיור בר השגה לראשונה וחייבתי לראשונה את הממשלה לבוא עם יעדים על קרקע של מינהל מקרקעי ישראל וזה לא פשוט. משרד השיכון כמעט ולא מדבר אתי כי לכאורה עשיתי להם כאן קטע שהם לא אוהבים, אבל עשיתי זאת מתוך הבנה שאין דרך אחרת. נכון, זה לא הכול. נכון, הייתי רוצה יותר ולכן יש את החוק הבא, את ה-ויפללא אליו ייכנסו – אני אומרת לכם חד וחלק – דיור ציבורי, מחיר מטרה וכמויות גם לדיור ציבורי וגם לשכר דירה ארוך במחיר מפוקח. שלושה דברים ייכנסו ב-ויפללא. ברגע שזה נכנס וזה נכנס ואני גם מבטלת את תאגידי המים, אני הולכת לישון. 

<תמר זנדברג:>
זאת המשמעות כאן, לתת סמכות לוועדה המקומית בתכנון.

<היו"ר מירי רגב:>
הבנתי. את הנושא הזה הבנתי ואני אביא את זה בחקיקה פרטית. את זה קיבלתי ואני אביא את זה בחקיקה פרטית. חבל שאת הדבר הזה לא הבנתי מספיק חזק במהלך החוק.

<תמר זנדברג:>
נתי דווקא ייצג את זה.

<היו"ר מירי רגב:>
ייצג את זה לא מספיק חזק. אם כך אתה צועק בבית המשפט, אתה מפסיד ברוב המשפטים שלך.

אנחנו נראה איך נוכל לעשות את זה. אני מקווה שעכשיו הסוגיה של היעדים במינהל מקרקעי ישראל לא תיפול.

אני סוגרת את הישיבה. תודה רבה.

<הישיבה ננעלה בשעה 12:55.>
